7 Tiket Konsert Paling Mahal di Dunia

Gambar Fazz Ahmad dan tiket bas zaman dulu sekadar hiasan

Penganjuran konsert bukan sahaja merupakan cara terbaik seseorang artis memasarkan diri mereka, tetapi merupakan cara terbaik untuk menghargai para peminat yang sentiasa menyokong mereka juga.

Bagi para peminat pula, ada yang tidak kisah berbelanja besar untuk membeli tiket bagi menyaksikan di depan mata sendiri artis kegemaran mereka melakukan persembahan. Jangan terkejut, bagi artis antarabangsa yang datang ke Malaysia, harga tiket mencecah ratusan ringgit merupakan satu perkara normal.

Terdapat banyak faktor mengapa tiket sesebuah konsert boleh menjadi begitu mahal antaranya populariti sesebuah artis atau kumpulan itu sendiri. Selain itu, tiket boleh menjadi mahal bagi artis popular yang jarang mengadakan persembahan secara langsung, menjadikannya begitu dinanti-nantika oleh para peminat.

Pernahkah anda tertanya-tanya, apakah tiket konsert paling mahal yang pernah dijual? Kali ini mari kami kongsikan beberapa tiket paling mahal yang pernah dijual dan artis yang membuat persembahan dalam konsert tersebut. Harga yang diambil adalah harga tiket yang dijual oleh penganjur konsert, bukannya harga jualan semula oleh reseller yang cuba mengambil keuntungan atas angin.

Konsert Jelajah Stadium Global Red Hot Chili Peppers 2022 ialah perayaan album kedua belas dan ketiga belas kumpulan itu, kedua-duanya dikeluarkan pada 2022. Album Unlimited Love keluar pada 1 April dan Return of the Dream Canteen dijadualkan untuk tayangan pada 14 Oktober.

Konsert jelajah ini merupakan yang pertama kumpulan itu dalam lebih sedekad dengan pemain gitar, John Frusciante. Jelajah Dunia bermula di Seville di Sepanyol dan akan mengelilingi dunia, termasuk ke Orlando, Florida pada 15 September di Stadium Camping World.

Jimmy Buffett ialah salah seorang pemuzik terkaya di dunia, bernilai hampir satu bilion dolar untuk gaya muzik "island escapist" beliau. Kumpulannya, dikenali sebagai Coral Reefer Band, terkenal dengan lagu-lagu hit seperti "Margaritaville" dan "Come Monday." Tiket untuk konsert ini adalah sehingga lebih $1,000 untuk tempat duduk terbaik.

Selain menjadi pemuzik, Jimmy Buffet juga seorang penul dan pengarang yang bertanggungjawab untuk tiga buku terlaris: Where is Joe Merchant?, Tales from Margaritaville, dan A Pirate Looks at Fifty.

Bad Bunny: World's Hottest Tour bermula dengan tiga pertunjukan di Puerto Rico, negara tempat Bunny dilahirkan. Beliau hanya membenarkan orang ramai membeli tiket secara peribadi untuk mengelakkan scalper menaikkan harga dalam talian.

Bad Bunny ialah nama pentas Benito Antonio Martinez Ocasio. Beliau terkenal kerana mencampurkan rock, soul, bachata dan genre lain dalam muziknya. Pada masa lalu, beliau bekerjasama dengan artis terkenal lain seperti Rosalia, Daddy Yankee, Arcangel, J. Balvin, Farruko dan Residente.

Elton John: Farewell Yellow Brick Road The Final Tour akan mempamerkan persembahan superstar sepanjang 2022 seterusnya di Pusat Rogers di Toronto, Ontario. Farewell Yellow Book Road telah berlangsung sejak 2018, bermula di Allentown, Pennsylvania.

Jelajah Akhir konsert itu sedang berlangsung sekarang, dengan yang seterusnya pada 7 September 2022 di Toronto, Ontario di Kanada. Nama konsert jelajah ini merujuk kepada salah satu album besar pertama John, Goodbye Yellow Brick Road, yang dikeluarkan pada tahun 1973. Konsert jelajah itu akan berlangsung sehingga 8 Julai 2023.

George Strait ialah penyanyi muzik genre country dan digelar "King of Country" dan kini adalah ialah bintang muzik country paling mahal yang masih membuat persembahan langsung. George Strait telah menjual lebih 120 juta rekod almbum meletakkannya di peringkat atas pemuzik terlaris. Albumnya telah mendapat platinum 33 kali, multi-platinum 13 kali, dan emas 38 kali.

Konsert terbarunya, hanya bertajuk "George Strait" , dipersembahkan di Dickies Arena di Fort Worth, Texas pada November 2022. Tiket untuk konsert itu dijual pada harga sebanyak $1,958.

Berada di temmpat kedua adalah konsert Def Leppard/ Mötley Crüe /Poison/Joan Jett dan Blackhearts yang berlangsung pada 14 Ogos 2022 dengan harga tiketnya setinggi $2,000. Konsert ini diadakan di Stadium Bank A.S. di Minneapolis, Minnesota.

Generasi sekarang mungkin tidak mengenali mereka kerana barisan artis ini adalah penyanyi metal popular era 80-an. Cukuplah untuk mengatakan bahawa konsert ini adalah impian pencinta muzik tahun 80-an, jadi tidak hairanlah bahawa tiket ke konsert ini adalah sehingga $2,000 setiap satu untuk tempat duduk terbaik.

Tiket konsert yang paling mahal ialah konsert Usher: My Way – The Vegas Residency. Beliau akan membuat persembahan di Las Vegas, Nevada seterusnya di Park MGM di Dolby Live pada 26 Ogos. Konsert ini dinamakan sempena My Way, album studio kedua Usher dari 1997, yang menampilkan single dengan nama yang sama.

Penyanyi R&B ini dilahirkan di Dallas, Texas dan telah muncul di pertandingan nyanyian sejak dia berumur 12 tahun. Beliau mencipta kejayaan pertamanya melalui album Confessions pada tahun 2004 yang mempunyai empat single nombor satu. Tiket untuk konsert Usher: My Way – The Vegas Residency dijual dengan harga $2,367.


Memahami Proses Melawat Banduan di Penjara

Gambar Ameng Spring ketika dibebaskan. Kini beliau banyak membantu menyedarkan masyarakat.

Menerima khabar buruk seorang ahli keluarga atau ahli kenalan terpaksa meringkuk di penjara atas kesalahan sendiri, bukanlah sesuatu yang ingin dialami semua manusia.

Perlu meneruskan hidup sendirian secara asing daripada masyarakat dan dikelilingi konkrit yang sempit, mampu membuatkan kita yang di luar sudah rasa senaknya - apatah lagi mereka yang perlu menghadapinya.

Sekurang-kurangnya kita masih dapat menjenguk mereka di dalam sana melalui lawatan. Tahukah anda bagaimana sistem lawatan di penjara berfungsi dan adakah semua banduan berhak menerima lawatan?

Satu perkara yang perlu kita fahami - semua banduan akan diberikan peluang satu lawatan khusus, yang digelarkan lawatan permulaan atau penerimaan dalam tempoh 4 minggu pertama individu itu menjalani hukuman di penjara.

Tujuan lawatan ini adalah untuk membolehkan semua pihak yang terlibat baik di pihak banduan ataupun di pihak keluarga di luar, agar dapat berbincang, memahami dan menerima hakikat apa yang sudah ditetapkan, sudah menjadi satu ketentuan.

Selepas tamat peluang lawatan permulaan ini atau syarat 4 minggu yang ditetapkan, semua urusan lawatan haruslah mengikut proses dan jadual yang telah ditetapkan oleh pihak penjara.

Ini bermakna pelawat harus melakukan permohonan dengan mengaturkan temujanji dengan pihak penjara, dalam tempoh sebaik-baiknya 3 hari sebelum waktu ingin hadir melawat.

Disebabkan wujudnya keperluan untuk pelawat berdaftar dengan penjara dan membawa bersama kad lawatan, ini bermakna hanya pihak-pihak yang telah didaftarkan saja akan dibenarkan hadir menemui banduan.

Bagaimanapun bukan semua pihak boleh didaftarkan ke dalam kad pelawat. Hanya ibu bapa, isteri, suami, anak-anak, keluarga terdekat, adik-beradik angkat dan rakan yang telah didaftarkan diterima masuk.

Dalam kes poligami pula melibatkan banduan lelaki yang berkahwin lebih daripada seorang, penjara akan mengeluarkan 1 kad lawatan tambahan kepada isterinya. Namun tidak ada peruntukan istimewa diberikan dari segi jadual lawatan. Isteri-isteri ini perlu mengikut jadual giliran yang sama ketika melawat secara berselang-seli.

Untuk hadir melawat, seseorang haruslah hadir 15 minit lebih awal ke penjara dengan pakaian kemas, membawa bersama kad pengenalan, lesen memandu atau pasport bersam kad lawatan.

Tempoh satu sesi lawatan adalah 45 minit untuk seorang banduan, dengan had maksima 5 orang pelawat boleh menemui banduan serentak. Lama juga kan? Penulis tengok dalam filem, perjumpaannya selalu sekejap saja sebelum warden mula menarik banduan kembali masuk ke kamar mereka.

Dalam menentukan kekerapan lawatan pihak keluarga, pihak penjara mengkategorikannya kepada kategori banduan itu sendiri bagi menentukan lawatan secara peringkat.

Peringkat satu merangkumi banduan yang hukumannya singkat, kurang daripada 6 bulan dan digelarkan kolar putih hanya dibenarkan menerima pelawat setiap 4 minggu sekali. Peringkat dua atau kolar merah di mana hukumannya adalah 6 bulan dan ke atas tetapi belum dikategorikan lama, juga mengikut tempoh waktu serupa.

Bagi kategori banduan lebih panjang hukumannya dan telah lama menjalani hukuman, kekerapan lawatan bagi mereka adalah lebih ringan.

Banduan peringkat 3 berkolar hijau dibenarkan untuk menerima pelawat 3 minggu sekali, sementara peringkat 4 berkolar biru 2 minggu sekali. Bagi banduan peringkat khas atau yang sudah memakai sut biru, mereka dibenarkan menerima lawatan setiap minggu.

Banduan akhir atau banduan yang sedang menunggu tarikh hukuman gantung mereka juga dibenarkan dilawati setiap minggu. Sedihnya, satu lagi lawatan khas atau lawatan terakhir juga akan diaturkan oleh pihak penjara satu hari sebelum hukuman dilaksanakan.

Tujuan lawatan ini selain daripada mengucapkan selamat tinggal yang terakhir, adalah untuk membolehkan banduan akhir mengesahkan dan menandatangani dokumen atau wasiat, bagi memudahkan urusan pihak waris.

Bagi sesetengah situasi di mana ahli keluarga terdekat banduan sakit tenat atau meninggal dunia, banduan boleh melakukan ziarah ke luar penjara untuk membolehkan beliau berada bersama keluarga.

Bagaimanapun lawatan ini hanya dibenarkan dalam kes melibatkan keluarga terdekat sahaja atau pihak waris. Rakan-rakan meninggal dunia tidak boleh dijadikan alasan.

Jenis lawatan sebegini haruslah dimulakan proses permohonannya oleh pihak waris, memaklumkan kepada pihak Pengarah Penjara tentang hasrat mereka mahu membawa banduan keluar untuk tujuan ini.

Sekiranya permintaan itu dilihat munasabah, Pengarah Penjara akan mengaturkan pegawai untuk menemani banduan keluar bagi membolehkan beliau memenuhi hasrat yang terbuku di hati.

Walau bagaimanapun permohonan sebegini ada hadnya. Mana-mana banduan yang telah dibenarkan keluar melawat ketika ahli keluarga sakit tenat, tidak lagi akan dibenarkan keluar seandainya ahli keluarga itu telah meninggal dunia.

Menulis artikel ini saja sudah membuatkan penulis rasa tertekan, membayangkan terkongkongnya hidup mereka di dalam sana. Jika anda ada saudara yang kini sedang meringkuk dalam penjara, selain usaha mendoakan mereka, salah satu perkara yang boleh membantu mereka jadi lebih baik adalah dengan pergi menjenguk mereka.

Lapangkanlah jadual anda dan aturkan temujanji, kerana tidak ada apa-apa yang lebih berharga bagi mereka yang terkurung - melainkan tahu di luar sini masih ada yang menantikan kepulangan mereka.


Memahami Prosedur dan Konsep Pengampunan Diraja Malaysia

Sejarah baru tercipta di negara kita apabila Datuk Seri Najib Razak menjadi bekas Perdana Menteri yang pertama dimasukkkan ke penjara akibat jenayah yang dilakukannya. Sebenarnya, keputusan ini bukanlah satu kejutan memandangkan ia sudah di peringkat Mahkamah Persekutuan setelah beliau kalah dalam rayuannya 2 kali sebelum itu.

Bagi yang tidak mengikuti rapat kes ini, DS Najib didapati bersalah atas dakwaan terhada 7  kesalahan jenayah iaitu 3 tuduhan pecah amanah (Seksyen 409 Kanun Keseksaan), 3 tuduhan penggubahan wang haram (Akta AMLA 2001) dan 1 tuduhan penyalahgunaan kuasa (Akta SPRM 2009) dalam kes SRC International.

Pada Julai 2020, DS Najib didapati bersalah atas 7 tuduhan tersebut dan dikenakan hukuman penjara 12 tahun  berserta denda RM210 juta. Kemudian, beliau membuat rayuan terhadap keputusa tersebut tetapi pada Disember 2021, Najib didapati bersalah oleh panel 3 hakim Mahkamah Rayuan dan hukuman penjara 12 tahun dan denda RM210 dikekalkan. Keputusan sebulat suara 3-0.

Di peringkat Mahkamah Persekutuan, DS Najib sekali lagi tewas dengan keputusan sebulat suara 5 - 0. Dengan sabitan ini, DS Najib secara automatiknya akan hilang kerusi MP Pekan dalam tempoh 14 hari setelah dijatuhkan hukuman.

Apabila perkara ini terjadi, rata-rata peminat DS Najib akan membincangkan tentang kemungkinan untuk DS Najib memohon "Pengampunan Diraja" agak pemimpin kesayangan mereka itu boleh dikeluarkan dari penjara walaupun sudah disabitkan kesalahan di peringkat Mahkamah Persekutuan.

Kebanyakan daripada kita pertama kali mendengar mengenai istilah "Pengampunan Diraja" beberapa tahun yang lalu apabila Datuk Seri Anwar Ibrahim diberikan Pengampunan Diraja setelah kemenangan Pakatan Harapan dalam kempen Pilihan Raya Umum ke 14 yang lalu.

Namun, apakah sebenarnya Pengampunan Diraja? Adakah ianya mudah diperolehi? Apakah prosedurnya? Siapakah yang berhak dan mempunyai kuasa untuk memberikan Pengampunan Diraja?

Kuasa pengampunan ini bukanlah satu perkara yang baru sebaliknya telah termaktub dalam Perlembagaan Persekutuan dan Undang-Undang Tubuh Negeri atau Perlembagaan Negeri.

Di negara kita, kuasa pengampunan dinyatakan dalam Perlembagaan Persekutuan. Perkara 42 yang memberikan kuasa kepada Yang di-Pertuan Agong untuk memberi ampun, tunda hukum dan lega hukum bagi kesalahan-kesalahan yang dibicarakan di Mahkamah Tentera dan kesalahan-kesalahan di Wilayah-Wilayah Persekutuan.

Raja-raja dan Yang di-Pertua Negeri di negeri pula diberikan kuasa pengampunan bagi kesalahan yang dilakukan di negeri masing-masing, tidak termasuk kesalahan yang dibicarakan di Mahkamah Tentera (Perkara 42).

Walaupun asalnya kuasa pengampunan ini ialah kuasa budi bicara institusi beraja, Perkara 42(4)(a), Perlembagaan Persekutuan meletakkan syarat bahawa kuasa pengampunan itu hendaklah dijalankan mengikut nasihat Lembaga Pengampunan.

Lembaga Pengampunan bagi Wilayah-Wilayah Persekutuan, sebagaimana diperuntukkan dalam Perkara 42(5), dibaca secara bersama dengan Perkara 42(11) itu terdiri daripada Peguam Negara Persekutuan, Menteri yang bertanggungjawab bagi Wilayah Persekutuan dan tidak lebih daripada tiga orang anggota lain dilantik oleh Yang di-Pertuan Agong.

Mengikut Perkara 42(8) mesyuarat Lembaga Pengampunan hendaklah bermesyuarat dengan dipengerusikan oleh Yang di-Pertuan Agong. Perkara 42(9) pula menyatakan bahawa sebelum memberikan nasihat kepada Yang di-Pertuan Agong, Lembaga Pengampunan hendaklah menimbangkan apa-apa pendapat yang mungkin diberikan Peguam Negara mengenai perkara itu.

Pada peringkat negeri, peruntukan berkaitan kuasa pengampunan yang dilaksanakan oleh raja-raja tertakluk kepada Perkara 42 Perlembagaan Persekutuan.

Seseorang yang ingin mendapatkan Pengampunan Diraja perlu mengikuti prosedur-prosedur tertentu yang telah ditetapkan seperti yang berikut:

Untuk makluman juga, tiada tempoh atau prosedur lain selepas mendapat pengampunan dan keputusan Lembaga Pengampunan tidak boleh dicabar. Pesalah yang dibebaskan melalui Lembaga Pengampunan diaggapa seperti tidak pernah membuat kesalahan sebelum ini kerana setiap rekod kesalahan akan dipadam.

Individu yang diberi Pengampunan DIraja juga kembali bertanding dalam Pilihan Raya, seperti mana yang berlaku pada DS Anwar Ibrahim. Tiada proses bertenang (cooling period) seperti pemantauan atau perlu melaporkan diri di balai polis terdekat bagi mereka yang telah diberikan Pengampunan Diraja.


6 Realiti Kehidupan di Penjara Malaysia Yang Jarang Diceritakan

Penjara merupakan satu topik yang popular di kalangan pembaca Iluminasi.

Berdasarkan maklum balas dan komen berkenaan kehidupan dalam penjara yang ditinggalkan pembaca kami, suasana di sana memang mampu memberikan satu perspektif luar biasa kepada mereka yang perlu mengalaminya.

Apa yang dapat kita lihat dalam filem atau drama walaupun digarap lebih dramatik, ada asasnya dengan kehidupan sebenar di situ. Sekali ke penjara bukan saja membuatkan seseorang bergelar banduan, dia juga akan terus dikekangi dengan corak hidup baru yang menjadi rutin mereka.

Berikut adalah enam perkara tentang penjara di Malaysia yang jarang diceritakan secara terbuka.

Bagi banduan yang dikategorikan tidak berbahaya, mereka dibenarkan untuk bekerja di bawah skim-skim pekerjaan yang dibuka kepada mereka. Terpulang kepada mereka sama ada mahu atau tidak menyertainya.

Antara skim yang dijalankan adalah seperti usaha Kementerian Sumber Manusia menawarkan program SCOPE atau Second Chances and Opportunities For People to Excel, di mana banduan dalam penjara akan menjalani latihan teknikal yang berorientasikan industri semasa, bagi melatih diri mereka dalam bidang kemahiran yang mereka minati.

SCOPE menawarkan kursus-kursus latihan dalam sektor pertanian, pembinaan, pembuatan, pengangkutan, perlombongan, perkebunan dan industri servis; yang diharap dapat meletakkan banduan-banduan ini di landasan yang betul bukan saja selepas bebas, bahkan sejak dari dalam penjara lagi.

Walau bagaimanapun, galakan ini juga boleh dijadikan satu bentuk hukuman sekiranya banduan yang terlibat melakukan kesalahan dalam tahanan...

Apabila hidup dah serasi dengan hukuman, kesalahan banduan dalam banduan juga tidak lari daripada terus dihukum sekiranya mereka ada melakukan kesalahan. Bagi banduan, terdapat beberapa kategori perbuatan yang dianggap salah untuk dilakukan yang membolehkan mereka dihukum.

Antara hukuman yang biasa dapat kita lihat dalam filem dan drama, adalah banduan bersalah akan dikurung dalam penjara berasingan secara sendirian dan hanya diberikan makan minum terhad. Kaedah ini memang diguna pakai di negara kita!

Cuma tak tahulah sama ada bilik kurungan itu benar-benar gelap gelita, seperti yang sering digambarkan dalam filem.

Bagi banduan-banduan yang menyertai skim pekerjaan, sekiranya mereka terlibat dalam kesalahan, kadar gaji yang mereka terima boleh dikurangkan. Lebih malang, dalam kes lebih serius seseorang banduan yang menyertai skim kerja boleh dikeluarkan daripada skim itu sehingga mengakibatkan mereka hilang mata pencarian.

Dalam filem, banduan yang berkelakuan baik akan diberikan peluang melakukan permohonan mendapatkan parol, membolehkan mereka keluar penjara lebih awal. Sistem ini juga diamalkan di negara kita.

Langkah pertama memerlukan seorang banduan menghadap Lembaga Parol yang dilantik oleh YDP Agong; merangkumi seorang pengerusi yang terlatih dalam bidang undang-undang, seorang pegawai penjara, seorang pegawai polis, seorang pegawai kebajikan masyarakat dan 3 orang awam.

Setiap individu yang dilantik akan memegang jawatan itu selama 3 tahun bagi menentukan semua keputusan rayuan parol pihak banduan, mengkaji semula arahan parol yang telah dikeluarkan, menarik balik arahan serta menyemak dan memeriksa kelayakan banduan yang dijadikan kes kajian.

Setiap seorang ahli lembaga ini mempunyai kuasa satu undi dalam menentukan keputusan yang bakal mereka ambil. Hanya keputusan majoriti mampu melulus atau menghalang rayuan parol yang dibuat. Bagaimanapun...

...Mana-mana banduan yang melakukan jenayah berat di bawah Akta Penal 574, Akta Penculikan 365, Akta Senjata Api 37, Akta Dadah Berbahaya 234 dan Akta Keselamatan Dalam Negeri (kini dimansuhkan) tidak layak melakukan permohonan.

Untuk banduan yang layak, banduan perlulah sekurang-kurangnya telah menjalankan separuh daripada tempoh hukuman penjara mereka. Bermula daripada situ barulah pesalah boleh membentangkan kes beliau ke Lembaga Parol untuk tujuan penilaian.

Banduan yang layak akan berdepan lembaga pada hari yang ditetapkan, tanpa dibenarkan mempunyai wakil bagi melakukan perbincangan serta rayuan. Semua sesi penilaian adalah dirakamkan dengan kamera video.

Sekiranya lulus, Lembaga Parol akan menentukan tarikh parol bermula dan di daerah mana individu itu perlu menjalani arahan parol beliau. Andainya permohonan itu ditolak, seorang banduan perlu kembali ke penjara dan menunggu tempoh 6 bulan untuk melakukan permohonan baru....

Melainkan dia mendapat pengampunan sama ada melalui pengampunan YDP Agong, Sultan, Raja atau Yang Di-Pertua Negeri-Negeri, yang akan mempercepatkan proses ini dengan sangat segera.

Dr. Mohamad Khir Bin Toyo merupakan antara individu berprofil tinggi yang menjalani parol dengan berjaya. Di sebelah beliau adalah pegawai parol beliau.

Walaupun diterima permohonan parol mereka, orang di-parol perlu hidup dalam syarat yang telah ditetapkan oleh pihak penjara di dunia luar.

Seorang pegawai parol akan dilantik bagi mengendalikan proses parol individu itu, di daerah di mana pegawai itu bertugas. Pegawai parol memainkan tanggungjawab besar dalam menyelia hidup baru orang di-parol.

Selain perlu duduk dalam daerah yang sama, pegawai parol akan memantau aktiviti individu dibawah kawalannya, menyediakan pilihan pekerjaan bagi orang di-parol agar dia ada sumber pendapatan serta melindungi orang di-parol sekiranya nyawanya terancam.

Bagi orang di-parol pula, dia haruslah mengikuti garis panduan yang telah ditetapkan dalam arahan parol; melapor diri secara berkala kepada pegawai parol, menetap di lokasi yang telah ditetapkan, memohon kebenaran keluar daerah sekiranya ada keperluan, perlu mendapatkan pekerjaan dan masih perlu menghadiri program-program rehabilitasi yang diaturkan pegawai parol.

Yang terakhir dan kami yakin tak ramai tahu tentangnya, adalah kewujudan kumpulan dana dinamakan Dana Penghargaan Pegawai Penjara yang akan digunakan sebagai ganjaran kepada pegawai penjara yang telah menjalankan kerja dengan baik.

Dana ini datang dari pelbagai sumber, sama ada daripada hasil gaji tidak dituntut melibatkan pegawai penjara atau kutipan derma dan sumbangan secara terus ke dalam tabung dana ini. Selain itu, semua kutipan wang denda atau saman yang dikenakan kepada banduan dan telah selamat dikutip, terus masuk ke dalam akaun ini.

Begitulah juga semua wang ringgit yang telah dirampas atau ditemui di kawasan penjara milik banduan, yang diketahui atau tidak diketahui siapa tuan punya miliknya; semua wang rampasan ini akan diambil kira sebagai sebahagian daripada dana.

Dana ini dikawal selia oleh sebuah lembaga khas diketuai Komisioner Jeneral Penjara dibantu dua pegawai penjara dan dua pegawai perkhidmatan awam yang dilantik oleh Menteri Dalam Negeri.

Mana-mana pegawai penjara yang menampilkan prestasi baik sepanjang karier atau ketika berdepan insiden tertentu, telah berjaya menyelamatkan nyawa atau menghalang kemusnahan harta benda awam berlaku akan menerima habuan daripada tabung ini.

Kami tidak tahu berapa amaun biasa yang dikeluarkan sebagai penghargaan. Anda tahu tak?


5 Pencapaian Hebat Sains Dalam Teknologi Genetik

Teknologi genetik mempunyai banyak potensinya. Baru-baru ini, satu bentuk teknologi penyuntingan gen termaju yang dikenali sebagai CRISPR telah membuka laluan baharu eksperimen genetik. CRISPR dipandang tinggi sehingga pada tahun 2020, penciptanya telah dianugerahkan Hadiah Nobel dalam Kimia.

Alat baharu mereka membolehkan penyelidik mengubah DNA dengan ketepatan yang unik. CRISPRT telah membantu menghasilkan bentuk terapi kanser baharu. Pakar menganggap ia suatu hari nanti boleh digunakan untuk menyembuhkan masalah atau penyakit berkaitan genetik.

Sudah tentu, penyuntingan gen adalah amalan kontroversi yang menimbulkan banyak kebimbangan terutamanya berkaitan etika kerana penyuntingan genetik ini dianggap seperti mengubah ciptaan Tuhan. Kali ini, mari lihat beberapa pencapaian hebat sains dalam teknologi genetik.

Para saintis di New Zealand telah mencipta kambing yang diubah suai secara genetik yang menghasilkan ubat kanser dalam susu mereka. Kambing telah diubah secara khusus untuk mencipta ubat cetuximab, yang digunakan untuk merawat kanser di kolon dan paru-paru.

Pada masa ini, ubat itu boleh menelan kos sebanyak $13,000 sebulan tanpa insurans. Para saintis berharap kaedah pengeluaran baharu mereka akan membantu menurunkan harga, dengan itu menjadikannya lebih mudah diakses.

Penghasilan cetuximab adalah proses yang mahal. Struktur kimianya yang rumit bermakna pengeluar perlu bergantung pada protein dari dalam sel tikus untuk menghasilkan ubat ini. Tetapi kambing yang diubah suai secara genetik ini telah menawarkan industri farmaseutikal cara untuk menghasilkan cetuximab secara besar-besaran.

Kita bergantung pada peranti elektronik seperti cakera keras, pemacu optikal dan kad memori untuk menyimpan sejumlah besar maklumat. Kini, saintis di New York telah menghasilkan kaedah baharu yang menggunakan penyuntingan genetik untuk menyimpan data dalam DNA bakteria hidup.

Pada tahun 2021, penyelidik di Universiti Colombia menunjukkan bahawa sel E. coli hidup boleh menyimpan sehingga 72 bit data. Pada terasnya, fail data terdiri daripada garis panjang satu dan sifar. Para saintis dapat mengekod satu dan sifar ke dalam DNA E. coli dengan memasukkan gen tertentu ke dalam sel.

Mereka juga dapat menulis mesej ringkas "Hello world!" ke dalam DNA sel E. coli, kemudian menyahkodnya dengan menyusun DNA. Para saintis menganggarkan bahawa jika sehelai DNA adalah sebesar sebutir garam, ia boleh memuatkan bersamaan dengan sepuluh buah filem.

Para saintis telah menemui satu bentuk terapi genetik untuk kehilangan penglihatan yang apabila disuntik ke dalam satu mata, meningkatkan penglihatan dalam kedua-duanya. Genetik ini bergerak dari mata yang disuntik ke mata yang tidak dirawat, walaupun pakar mata tidak pasti tentang implikasi penemuan ini.

Para saintis cuba merawat keadaan yang dikenali sebagai neuropati optik keturunan Leber (LHON), satu bentuk kehilangan penglihatan progresif yang kebanyakannya ditemui pada lelaki muda. Jenis buta yang jarang berlaku ini berpunca daripada mutasi genetik yang menyerang dan memusnahkan sel-sel dalam retina mata.

Sebagai sebahagian daripada kajian, 37 pesakit dengan LHON menerima suntikan terapi gen ke salah satu mata mereka. Tetapi yang mengagumkan, selepas dua tahun, 29 daripada pesakit melaporkan peningkatan dalam penglihatan di kedua-dua mata. Pada mulanya, para saintis terkejut dengan keputusan ini sehingga mereka mendapati bahawa virus terapi gen menyelinap keluar dari satu mata dan ke mata yang lain.

Apabila suhu meningkat, lembu menjadi semakin stress. Lembu sangat terdedah kepada tekanan haba. Jika dibiarkan di bawah terik matahari terlalu lama, lembu mula hilang selera makan, kurang menghasilkan susu, dan kurang berkemungkinan untuk hamil.

Seperti yang anda boleh bayangkan, kesannya kepada petani boleh menjadi dahsyat. Setiap tahun, tekanan haba dikatakan menyebabkan industri tenusu di Amerika mengalami kerugian $900 juta. Di negara-negara yang lebih miskin, di mana petani mungkin hanya memiliki beberapa ekor ternakan, kesannya lebih dirasai.

Tetapi kini saintis di New Zealand telah menemui penyelesaian yang berpotensi untuk lembu ini. Mereka menggunakan teknik penyuntingan gen untuk menukar warna bulu lembu dengan mengubah gen pigmentasi mereka. Mereka berjaya mencerahkan kulit lembu tenusu biasa yang gelap dan menyerap haba yang diubah secara genetik  dengan warna perak terang.

Pada 2019, penyelidik dari Sekolah Perubatan Harvard dan Hospital Kanak-kanak Boston mengumumkan rawatan baru untuk kehilangan pendengaran pada tikus yang suatu hari nanti mungkin boleh digunakan pada manusia.

Tikus yang diberi nama Beethoven itu mengalami mutasi genetik yang turut terjadi pada manusia, menyebabkan kehilangan pendengaran yang progresif dan akhirnya pekak. Nama Beethoven adalah merujuk kepada komposer Jerman, yang mula kehilangan pendengarannya ketika berusia dua puluhan.

Kehilangan pendengaran yang dialami tikus Beethoven ini disebabkan oleh perubahan kecil dalam DNA mereka. Menggunakan teknologi biologi yang canggih, saintis boleh menentukan gen yang rosak tanpa merosakkan mana-mana gen sihat yang tinggal. Ini bermakna mereka boleh menyembuhkan tikus Beethoven daripada pekak mereka tanpa menyebabkan sebarang kesan sampingan yang tidak diingini.


5 Tips Elak Anda Jadi Mangsa Scam Perbankan

Apabila semua perkara berkaitan transaksi perbankan kini sudah menjadi digital, semakin banyak kisah-kisah penjenayah yang bijak memanfaatkan kemahiran komputer untuk menipu kedengaran.

Ramai sudah menjadi mangsa scammer-scammer ini yang menggunakan pelbagai taktik dan kaedah licik, bagi mengelabui mata pemilik akaun agar wang hasil titik peluh mereka dapat dilesapkan.

Malangnya, walaupun sudah banyak panduan dan nasihat dikeluarkan bagi memupuk kesedaran orang ramai - kesnya tampak sukar untuk berhenti biasanya akibat kecuaian kita sendiri. Berikut adalah lima tips paling mudah yang bagus untuk kita amalkan apabila berdepan situasi sebegini.

Ini adalah nasihat paling utama yang semua orang perlu faham.

Jika anda mendapat emel mengatakan ada transaksi bayaran dibuat tanpa pengetahuan anda, rujuk bank. Jika ada pihak ketiga menelefon anda bertanyakan tentang pindahan wang yang tidak anda ketahui, rujuk bank.

Kebanyakan mangsa scam menjadi mangsa kerana mereka terus percaya dengan individu yang menghubungi mereka, sehingga terlupa pihak bank ada menyediakan nombor hubungan untuk anda memeriksa apa-apa masalah dengan mereka.

Tak kiralah walaupun nombor pemanggil yang memanggil anda sama seperti nombor pihak bank sekalipun, pastikan sebelum membongkar apa-apa maklumat anda - anda sendiri kena hubungi pihak bank bagi memastikan kesahihan panggilan yang anda terima.

Sama ada menggunakan telefon pintar atau komputer, kerja-kerja scammer biasanya akan bermula dengan satu cara - anda perlu menekan satu pautan yang memuat turun sesuatu aplikasi untuk dipasang ke peranti anda.

Majoriti teknik phising scam bermula dengan kaedah ini. Apa yang berlaku kemudian bergantung kepada jenis aplikasi yang telah anda pasang tanpa sedar.

Sama ada anda memberikan akses penuh peranti anda kepada penjenayah atau penjenayah telahpun akses kepada keylogger, sejenis perekod semua input papan kekunci yang anda gunakan.

Pautan aplikasi sebegini boleh datang dalam bermacam format, sama ada melalui emel, laman web, SMS, mesej Whatsapp dan juga beberapa kaedah lain. Berhati-hati apabila memasang aplikasi yang disarankan oleh pihak ketiga.

Pastikan anda memuat turun aplikasi hanya dari pihak penyelia asli seperti Google Play Store, Apple App Store atau Microsoft Store bagi komputer. Bagi muat turun khusus dari laman web, luangkan masa seminit dua Google-kan dulu nama aplikasi itu.

Oleh kerana kebanyakan aplikasi sekarang ini boleh terus berhubung dengan sistem perbankan, scammer juga semakin kreatif mencipta 'laman-laman web' mirip dengan laman web perbankan asal.

Wajahnya mungkin serupa, tetapi periksa dulu alamatnya sebelum memasukkan data anda. Jika anda di Maybank2u, pastikan alamatnya sama. Bukan 'www.maybamk2u.co' atau 'www.mmaybank2u.co.2u' sebagai contoh. Nampak serupa sekali imbas, tetapi ini taktik asal penipuan yang dijalankan.

Sama juga seperti emel. Jika anda menerima emel dari pihak seperti 'loanofficer@maybankk2u.co' yang menceritakan tentang kewujudan pinjaman melibatkan nama anda yang langsung anda tak tahu ada, dari alamat emelnya saja sudah jelas semua itu dusta.

Kemudahan beli-belah dalam talian telah menyebabkan ramai di antara pengguna di Malaysia ni gemar menyimpan rekod kad bank mereka, baik debit atau kredit dalam sistem gedung maya untuk memudahkan urusan pembayaran.

Jika anda benar-benar yakin dengan mereka, tak apalah - tetapi penulis walaupun menggunakan sistem mereka, masih gentar nak meninggalkan rekod kad bank penulis. Setiap urusan transaksi pembayaran penulis biasanya dilakukan satu per satu, menggunakan sistem FPX yang pada penulis lebih meyakinkan.

Memanglah leceh sikit kena log masuk dan log keluar setiap kali nak bayar, tetapi bila kita nampak kata kata kunci sekuriti dan juga imej sekuriti setiap kali nak buat pembayaran - rasa yakin kita tidak berada di laman yang salah tu berkuranganlah.

Sekiranya anda benar-benar rasa risau serta tahu diri anda kurang mahir dalam mengenalpasti apa yang kami perjelaskan di atas, mungkin langkah terakhir yang boleh anda buat adalah gunakan telefon 'tidak pintar' atau 'dumbphone' sebagai satu-satunya telefon di mana nombor TAC anda boleh diakses.

Dengan pertukaran ini, sekurang-sekurangnya anda boleh dijauhi daripada bermacam jenis anasir jahat kerana fungsi dumbphone itu sendiri sangat terhad - sehinggakan scammer pun tak boleh buat apa dengan anda.

Nak suruh anda pasang aplikasi scam? Tak boleh. Dia nak cuba baca TAC yang anda terima? Tak boleh. Nak berikan anda pautan scam dalam emel pun tak boleh.

Leceh memang leceh sedikitlah tetapi untuk mereka yang kurang cakna tentang sekuriti dan tatacara perlindungan diri, ini adalah kaedah terbaik. Hendak tak hendak kita kena mengaku juga, memang semua orang ada kemahiran - tetapi bukan semua pihak faham bagaimana nak menangani scammer.

Langgan dua nombor. Satu untuk telefon pintar dan satu untuk telefon bodoh. Pastikan semua nombor pin TAC anda hanya dihantar ke telefon bodoh anda. Beli telefon bodoh yang murah-murah cukup, asalkan original.


6 Jenis Iklan Kerja Kosong Yang Beri Bencana Kepada Pemohon

Mencari pekerjaan memang adalah satu ujian yang cukup mencabar, khususnya bagi mereka yang membawa 1001 harapan terdesak mahu mendapatkan sumber pendapatan.

Bagaimanapun ada juga banyak kisah di kalangan mereka yang telah berjaya mendapatkan kerja, mendapati jawatan yang telah berjaya mereka isi sebenarnya indah khabar dari rupa - jauh berbeza dengan tawaran dalam iklan asalnya.

Sebab itulah semua pencari kerja perlu sedar, langkah pertama anda dalam mendapatkan pekerjaan yang baik sebenarnya bermula dari penilaian kita terhadap iklan yang menawarkan jawatan tersebut.

Berikut adalah 6 petunjuk buruk yang biasanya mampu menjadi amaran awal kepada kita tentang kualiti sesebuah syarikat dan majikannya.

Jika anda buka kebanyakan iklan jawatan kosong, bukan semua tawaran yang ada menyatakan berapakah julat gaji yang mampu mereka tawarkan.

Ada sebab kenapa situasi ini sengaja dilakukan. Syarikat-syarikat sebegini biasanya sudah mempunyai tetapan berapa maksima gaji yang mampu mereka beri, namun membiarkan calon yang hadir sendiri memutuskan berapa gaji bulanan yang diperlukan.

Dengan harapan agar angka yang ditentukan calon jauh lebih rendah berbanding apa yang mereka letakkan sebagai standard.

Jangan buang masa untuk pergi sesi temuduga sebegini kerana anda akan berdepan bermacam kemungkinan disebabkan ketidaktahuan anda. Anda akan cenderung untuk merendahkan permintaan gaji anda, kerana anda berharap nak dapat kerja. Situasi kedua, anda juga ada kemungkinan mahu gaji lebih besar tetapi hanya tahu tentang gaji sebenar itu semasa temuduga anda.

Buat apa kita perlu buang masa hadiri temuduga, kalau gaji yang mampu ditawarkan tidak seiring dengan kehendak kita?

Sebagai pekerja, anda pasti sudah biasa berhadapan situasi di mana majikan meminta anda melakukan sesuatu yang bukan dalam bidang kemahiran anda. Situasi ini dapat kita hidu lebih awal dalam iklan jawatan kosong yang dikeluarkan.

Lihat senarai kemahiran yang disenaraikan syarikat itu dan persoalkan, adakah kemahiran-kemahiran yang diperlukan itu ada terkeluar daripada bidang tugas hakiki jawatan itu? Sebagai contoh, seorang pereka grafik diwartakan perlu juga mahir pengaturcaraan.

Dua bidang yang kami nyatakan itu, adalah dua skop kerja dan tanggungjawab yang sangat jauh berbeza antara satu sama lain, namun kerap kami lihat disatukan dalam iklan kerja.

Apabila sebuah syarikat tidak memahami apakah skop sebenar sesuatu tugasan yang mereka sendiri perlukan, ada dua punca utama kenapa ianya berlaku. Satu, mereka memang tak tahu yang mungkin akan menyusahkan anda di kemudian hari. Dua, mereka mahu menggajikan satu orang untuk melakukan kerja dua orang.

Satu lagi amaran awal yang boleh kita lihat sebagai pencari kerja, adalah berkenaan iklan-iklan yang jelas dibuat secara sambil lewa.

Contohnya : Iluminasi mencari editor, gaji RM1500 waktu kerja fleksibel. Mohon sekarang di carikerja@iluminasi.com. Kita gunakan ini sebagai contoh ya!

Dalam iklan di atas - tidak dinyatakan editor apa? Editor tulisan, editor video, editor gambar? Waktu kerja fleksibel itu maksudnya Sabtu dan Ahad pun ada kemungkinan kena kerja? Gaji RM1500 itu gaji yang ditetapkan sebagai gaji siling atau gaji permulaan?

Apa kelayakan yang diperlukan? Bagaimana pula dengan lokasi kerja? Kadang-kadang syarikat yang mencari pun sengaja dirahsiakan.

Jika sesebuah iklan jawatan kosong itu hanya menyebabkan anda punya lebih banyak persoalan berbanding faham apa yang diperlukan majikan, secara tak langsung itu dah menggambarkan kepada anda bagaimana suasana kerja anda nanti....jika anda berani mencuba nasib.

Sebuah iklan jawatan kosong perlu mempunyai format yang baik, lengkap serta dapat membantu bakal calon faham sama ada mereka layak atau tidak untuk cuba mengisi jawatan itu tanpa perlu bertanya.

Satu petunjuk yang sukar dilihat tetapi sering diamalkan majikan dalam iklan pekerjaan yang mereka tawarkan - adalah menjual potensi kepada anda.

Ayat-ayat seperti 'Kami mencari seseorang yang mempunyai kemahiran untuk mengurus sesebuah projek' adalah ayat yang sering terpapar dalam iklan. Tidak mengapa, jika iklan itu benar-benar untuk jawatan pengurusan.

Namun ada juga majikan dengan sengaja meletakkan kelayakan tersebut sebagai keperluan dalam jawatan-jawatan bukan pengurusan.

Secara tak langsung, ini akan mengakibatkan pekerja yang tidak sepatutnya dibebankan dengan kerja pengurusan, 'boleh' dibebankan dengan kerja pengurusan  walaupun jawatannya tidak mencakupi skop kerja sedemikian.

Lebih licik, ada sesetengah majikan menyatakan dalam iklan 'kami mencari seseorang yang mahu cabaran mengurus dan mengetuai sebuah pasukan' - tetapi jawatan yang ditawarkan bukan jawatan pentadbiran hanya menawarkan cabaran/potensi/pengalaman baru sebagai ganjaran, berbanding peluang kenaikan jawatan dan pendapatan.

Jika anda lihat istilah 'untuk kemasukan segera' dalam mana-mana iklan kerja, pastikan anda berhati-hati apabila melakukan permohonan.

Ayat itu menandakan syarikat atau majikan tersebyt sebenarnya telah kehilangan pekerja dalam tempoh yang sangat singkat, sehingga mengakibatkan mereka tidak bersedia untuk menggantikan pekerja yang hilang.

Besar kemungkinan berlaku isu atau masalah yang terselindung di antara hubungan bekas pekerja dan majikan, yang kini terdesak mahu mendapatkan pekerja baru.

Kita tahu proses pemberhentian seorang pekerja baik disebabkan oleh pilihan majikan atau pilihan pekerja, akan mengambil masa sepanjang notis pemberhentian berlangsung.

Sebuah syarikat yang baik akan menggunakan tempoh tersebut bagi mempersiapkan calon pekerja baru, bagi menggantikan pekerja yang diberhentikan atau berhenti dengan cara yang teratur.

Bagi pencari kerja yang dah biasa menelaah iklan-iklan jawatan kosong sama ada di suratkhabar ataupun internet, pasti anda akan perasan wujud beberapa buah syarikat yang setiap bulan mengeluarkan iklan jawatan kosong.

Anda rasa kenapa? Adakah kerana jawatan-jawatan yang perlu diisi, masih belum diisi? Atau syarikat itu berjaya memperkembangkan perniagaan mereka dengan sangat cepat, membuka peluang jawatan baru kepada calon berkelayakan?

Bukan. Sekiranya anda mendapati ada syarikat tak kiralah yang besar atau kecil, secara konsisten mengeluarkan iklan jawatan kosong setiap bulan mencari pekerja dalam pelbagai jenis jawatan, itu petanda pekerja di sana kerap melarikan diri atas bermacam jenis sebab yang seeloknya kita tak nak tahu.


Benarkah Ikan Piranha Ganas? Atau Hanya Sekadar Mitos

Kita mungkin pernah menonton video yang memaparkan keganasan ratusan ikan piranha yang memakan bangkai dalam beberapa saat sahaja sehingga tinggal hanya tulang sahaja. Malah, ikan ini sering dikategorikan sebagai salah satu ikan paling ganas di dunia.

Di Iluminasi, kami pernah beberapa kali menulis artikel mengenai ikan ini di artikel 6 Spesis Haiwan Dengan Gigi Paling Tajam Dan Menakutkan dan 7 Spesis Ikan Paling Berbahaya Di Dunia.Mujurlah ikan ini tidak terdapat di perairan negara kita Malaysia.

Namun, adakah fakta ini benar? Adakah ikan ini akan menyerang sesiapa sahaja yang masuk ke kawasannya dan mampu memakan mangsanya sehingga tinggal hanya tulang dalam masa beberapa saat sahaja?

Piranha secara umumnya adalah ikan pemakan bangkai, bukannya pemburu makhluk hidup. Ikan ini gemar memakan bangkai atau sisa-sisa sisa tangkapan nelayan yang dibuang. Ada juga yang vegetarian.

Perasan atau tidak video-video yang memaparkan keganasan ikan piranha ini kebiasaannya memperlihatkan ikan ini memakan bangkai atau hidupan yang berdarah?

Keseluruhan idea tentang piranha adalah ikan ganas bermula dengan Teddy Roosevelt, apabila dia menulis mengenai ikan piranha dalam bukunya pada 1914 yang bertajuk Through the Brazilian Wilderness.

Fakta yang dimuatkan dalam bukunya tidaklah tepat dan sengaja memperbesarkan perkara yang tidak betul. Malah, penyelidikan baru-baru ini yang dilakukan ke atas spesis piranha dengan reputasi yang paling berbahaya iaitu piranha perut merah, menunjukkan bahawa mereka sangat jauh dari "bahaya" dan mereka boleh menjadi teman renang yang langsung tidak berbahaya.

Malah pada hari ini, tajuk utama daripada organisasi berita seperti Daily Mail yang hanya mahu mewujudkan berita sensasi masih berkeras untuk menyiarkan cerita tentang serangan piranha yang boleh membawa maut.

Terdapat filem-filem yang memaparkan idea itu tanpa henti, dengan setiap set filem di Amazon nampaknya perlu menyertakan satu adegan menakutkan watak utama dahulu yang berhadapan dengan sungai yang bergelora dengan piranha yang ganas.

Tetapi apabila penulis hidupan liar Richard Conniff mendekati secara peribadi dengan beberapa ikan yang dikatakan boleh membawa maut ini, beliau mendapati ikan itu cukup menyenangkan. Piranha tidak akan sesekali menyerang manusia kerana ikan ini bukanlah ikan pemburu.

Bagi menguji sendiri "keganasan" ikan piranha ini, beliau telah pergi berenang bersama piranha di Akuarium Dallas, berdiri di dalam air Rio Napo ketika memancing piranha semasa sekumpulan piranha berenang di sekelilingnya. Selain itu, beliau juga cuba memberi makan ayam kepada sekumpulan piranha untuk melihat berapa lama masa yang diperlukan untuk mereka memakan keseluruhan bangkai tersebut.

Apabila Conniff telah menemuramah dengan para nelayan yang tinggal berdekatan kawasan ikan piranha, beliau mendapati mereka yang tinggal berdekatan bersetuju bahawa reputasi piranha telah diburukkan atas fakta yang tidak betul.

Mereka yang tinggal di sana (dan orang lain yang telah menghabiskan masa mengkaji tingkah laku piranha di alam liar) telah mendapati bahawa piranha adalah lebih sebagai haiwan pemakan bangkai berbanding ikan pemburu.

Terdapat beberapa kes sebenar piranha mengerumuni dan menyerang orang yang masih hidup. Kebanyakan kerosakan yang berlaku kepada mayat yang jatuh di dalam air dilakukan bedah siasat. Dan dalam kebanyakan kes di mana piranha telah diketahui menggigit orang, biasanya terdapat faktor lain yang diabaikan dalam pelaporan cerita.

Piranha akan mengintai kawasan di mana nelayan pergi untuk membuang hasil tangkapan mereka dan membuang saki-baki ke laut, dan mereka juga akan bersembunyi di bawah tempat burung biasanya bersarang dan menunggu anak burung jatuh ke dalam air. Apabila manusia digigit, biasanya hanya menyebabkan kecederaan kecil.

Kekuatan gigitan seekor piranha juga telah diperbesar-besarkan. Walaupun sesetengah spesies mempunyai gigitan yang lebih kuat (seperti piranha mata merah yang mampu menggigit dengan kekuatan daya tiga kali ganda berat badannya sendiri) - tetap tidak boleh membinasakan manusia hidup sehingga mati.

Ikan bergigi tajam ini sudah wujud berjuta-juta tahun. Selama berabad-abad, mereka menjadi lebih kecil dan kehilangan seluruh baris gigi belah atas akibat evolusi.

Walaupun sesetengah piranha adalah kanibal, ada juga yang vegetarian. Dan pakar piranha telah menganggarkan bahawa untuk memakan seluruh badan lembu dalam jangka masa lima minit, itu memerlukan kehadiran sekitar 500 ikan piranha yang kelaparan.

Jadi dari mana datangnya semua kebencian terhadap piranha kerana keganasannya? Teddy Roosevelt.

Dalam tulisan buku Roosevelt terbitan tahun 1914 yang bertajuk Through the Brazilian Wilderness, dia menceritakan beberapa kisah panjang tentang piranha. Menurut bukunya, ikan ini tidak berenang, mereka berkerumun. Mereka mencacatkan perenang dan dia mendakwa telah bertemu dengan ramai penduduk tempatan yang menanggung parut akibat ikan itu.

Menurut tulisannya lagi walaupun keluar dari air, mereka tetap berbahaya dan boleh bertahan untuk beberapa waktu. Roosevelt turut menulis ayat yang berbunyi "Mereka adalah ikan paling ganas di dunia. Mereka akan mengoyak dan memakan hidup-hidup mana-mana manusia atau binatang yang terluka, kerana darah di dalam air membuat mereka tidak keruan".

Kemudian, dia menceritakan kisah seorang budak lelaki berusia 12 tahun yang diserang semasa berenang, dimakan hidup-hidup oleh ikan ini. Kemudian ada kisah sekumpulan penjelajah yang melemparkan dinamit ke dalam sungai untuk memancing.

Apabila ikan terapung ke permukaan, orang-orang yang kelaparan ini mengumpulkan ikan-ikan yang timbul untuk dimakan. Namun, menurut Roosevelt, ada antara mereka yang tidak perasan telah mengunyah piranha dan ikan itu telah menggigit sebahagian besar lidah sehingga hampir tercabut.


5 Jenis Pantai Yang Ada di Seluruh Dunia

Keindahan kawasan pantai menjadi antara tarikan utama pelancong tempatan dan luar negara, dijadikan destinasi pelancongan popular.

Pergilah ke mana-mana kawasan pantai kita di Malaysia, kita akan menemui pantai yang terbentuk hasil tambakan pasir-pasir halus yang menyimpan bermacam jenis hidupan di dalamnya.

Bagaimanapun, bukan semua pantai sama seperti apa yang biasa dapat kita lihat di sini. Ada beberapa jenis pantai lain yang tidak dibentuk oleh pasir, sebaliknya dibentuk daripada struktur yang berbeza-beza.

Berikut adalah lima jenis pantai yang ada di serata dunia.

Pantai jenis berpasir merupakan pantai yang sering divisualkan dalam gambar, khususnya pantai-pantai yang terletak di kawasan tropika seperti kita. Apa yang membezakan pantai-pantai berpasir ini adalah warna pasirnya.

Setiap pantai berpasir yang terbentuk, warna pantainya ditentukan oleh bahan mineral yang membentuk pasir di situ. Malaysia majoritinya mempunyai pantai pasir putih tropika. Kita juga ada satu kawasan unik di Langkawi yang kita gelarkan Pantai Pasir Hitam, di mana pasirnya dipenuhi mineral granit.

Selain putih dan hitam, wujud beberapa jenis pantai dengan warna berbeza seperti pantai pasir merah Kaihalulu di Hawaii serta pantai pasir hijau di Hawaii, Guam, Kepulauan Galapagos dan Norway. Ada juga pantai pasir merah jambu, paling dekat dengan kita di Pantai Tangsi, Kepulauan Lombok.

Dianggarkan 1/3 daripada keseluruhan pantai yang ada adalah pantai berpasir di seluruh dunia.

Pantai batu kerikil atau pebble beach, juga digelarkan sebagai shingle beach atau rocky beach, adalah pantai yang permukaannya dipenuhi batu-batu kerikil pelbagai variasi saiznya.

Paling banyak ditemui di benua Eropah, serta negara seperti Jepun, New Zealand dan United Kingdom, pantai batu kerikil terbentuk akibat bentuk muka buminya yang agak tinggi di bahagian pesisir serta curam di bahagian pantai, dianggarkan berlaku sekitar 2.58 juta tahun dulu.

Perubahan yang berlaku sepanjang era tersebut mengakibatkan pergerakan glasier yang membawa batu-batu kerikil di dalamnya. Apabila glasier ini bergerak berhampiran dengan kawasan pantai, batu-batu kerikil yang ada akan ditinggalkan.

Mempunyai struktur yang tidak rata, permukaan pantai batu kerikil senantiasa berubah-berubah dan tidak stabil, mengakibatkan tumbuhan sukar untuk hidup pada permukaannya.

Kita nak berbaring atas permukaan pantai pun, nampak tak selesa.

Jika anda nak cuba pantai batu kerikil, yang terhampir dengan kita adalah Pantai Bagolatao, pantai batu kerikil putih yang popular serta unik di wilayah Camarines Sur, Filipina.

Pantai kaca adalah kategori pantai bukan semulajadi yang jarang wujud. Setakat ini direkodkan ada dua, satu di California dan dinamakan Glass Beach dan satu lagi di Vladivostok, Russia. Pantai ini dipenuhi kaca, kerana kerja tangan manusia sejak dulu.

Menurut kisah pantai kaca di California, pada awal abad ke 20 penduduk di Fort Bragg, California memilih untuk menjadikan pantai di situ sebagai pusat pembuangan sampah komuniti.

Jadi kebanyakan produk buangan, baik barangan peralatan rumah, sampah dan juga kenderaan yang tidak mahu lagi digunakan akan dihumban ke laut - dengan harapan laut akan membersihkannya. Selama berdekad lamanya tabiat ini diamalkan.

Sehinggalah pada tahun 1967 peraturan tatacara pembuangan sampah diperkenalkan kerajaan California. Usaha membersihkan kawasan pantai mula dijalankan, memakan masa berdekad-dekad. Semua bahan buangan besar dikeluarkan dan mana yang terurai dengan air, mula reput.

Kecuali barangan kaca. Ekoran ambakan barangan kaca seperti botol-botol yang terlalu banyak serta telah dibuai ombak, kaca-kaca yang pecah itu mula memiliki bentuk yang unik dan lebih bujur sisinya. Lama-kelamaan kaca ada akhirnya dibawa air laut singgah ke pantai, membentuk lapisan kaca berwarna-warni yang cantik di situ.

Ada 3 pantai di sini menyaksikan fenomena sama berlaku, mempopularkan Glass Beach sebagai salah satu destinasi pelancongan unik. Harus kami ingatkan, pengunjung yang hadir dilarang membawa pulang kepingan kaca yang ada.

Pantai kaca di Vladivostok, Russia pula teletak di sebuah teluk bernama Teluk Ussuri. Bagaimana pantai kaca ini terhasil? Kisahnya sama dengan apa yang telah berlaku di California. Penduduk buang botol-botol kaca, akhirnya kepingan kaca itu dihanyutkan kembali ke pantai selepas berdekad lamanya.

Mengutip cangkerang di pantai memang menyeronokkan, apatah lagi kalau ada umang-umang masih duduk di dalamnya.

Namun bagi satu pantai unik yang terletak di Shark Bay, Australia - keseluruhan kawasan pantai di sana dipenuhi cangkerang-cangkerang yang membentuk keseluruhan permukaan pantai.

Diberikan nama 'Shell Beach' (apa lagi nama yang sesuai kan), kawasan pantai itu diliputi kulit kerang daripada spesis fragum erugatum, yang memberikan pantai itu warna putih kemerah-merahan yang unik.

Kerang itu mampu hidup dan membiak dengan giat disebabkan oleh kesesuaian spesis itu dengan tahap air di sana, serta ketiadaan pemangsa yang menyumbang kepada peningkatan populasi kerang itu secara sangat mendadak.

Permukaan pantai yang dilitupi kulit kerang itu pula cukup dalam, dengan anggaran ketebalan kulit kerang yang ada sudah mencapai di antara 7 ke 10 meter dalamnya. Anda nak baring di atas pantai ini?

Pantai berlumpur atau muddy beach, adalah sejenis pantai yang bukan saja sesuai untuk dijadikan kawasan pelancongan jika anda mahu - bahkan sesuai untuk bercucuk tanam.

Struktur pantai sebegini dikenali dengan nama silty sand, mempunyai struktur lumpur atau tanah liat yang kurang poros serta mampu menampung air dalam jumlah yang banyak. Banyak ditemui di kawasan Eropah utara seperti di Belanda dan Jerman, istilah popular yang digunakan bagi menggelarkan pantai sebegini adalah 'mudflats.'

Ekoran daripada tahap kesuburan yang tinggi serta kesesuaiannya menampung banyak jenis hidupan, pantai berlumpur turut menyembunyikan pelbagai jenis hidupan yang unik dan jarang dapat ditemui di pantai jenis lain.


Rakaman Dashcam : Bukti Sahih Yang Boleh Memakan Diri Sendiri

Zaman sekarang zaman teknologi di tangan kita. Bukan setakat di tangan ada kamera, dalam kereta pun ada kamera yang bertindak sebagai mata di depan, belakang dan tepi kenderaan dinaiki kita (kalau mampu).

Walaupun demikian dengan mudahnya akses kepada teknologi, tahap penggunaan yang tinggi juga mengakibatkan ramai pengguna mampu menggunakannya - tetapi kurang cakna tentang undang-undang atau peraturan di sebalik penggunaan perakam kamera kereta ini.

Setiap hari ada saja video rakaman yang sengaja ditularkan, untuk tujuan menyebarkan mesej kesedaran serta mungkin juga mengejar populariti segera. Persoalannya - bolehkah perbuatan itu dilakukan?

Sejak beberapa tahun kebelakangan ini, kemudahan yang dibawa oleh perakam video kereta atau DVR sudah mula dimanfaatkan dengan baik.

PDRM dan JPJ sudah mula menerima secara rasmi rakaman bukti video yang direkodkan oleh unit-unit perakam, yang akan digunakan bagi memudahkan penafsiran insiden atau kejadian yang berlaku atas jalan raya dengan lebih baik.

Namun rakaman yang layak untuk digunakan sebagai bukti kejadian haruslah lengkap informasinya bagi memudahkan tujuan pengecaman dilakukan.

Setiap video atau foto yang dirakam perlulah mengandungi visual insiden, nombor plat pendaftaran kenderaan mereka yang terlibat, masa kejadian berlaku dan juga lokasi kejadi yang berlaku. Menurut JPJ, sekiranya maklumat yang diperlukan tidak lengkap - sukar untuk pihak berkuasa mampu mengambil tindakan hasil daripada aduan yang dibuat orang ramai.

Bagaimanapun harus juga kami ingatkan dan kami perjelaskan di sini - dalam situasi di mana rakaman foto atau video dibuat dalam keadaan yang menyalahi undang-undang; seperti pemandu yang sedang memandu sambil memegang telefon untuk melakukan rakaman - tindakan undang-undang ke atas perakam itu akan turut sama dijalankan.

Walaupun pihak berkuasa kita yang mengendalikan proses peraturan dan undang-undang jalan raya sudah menerima rakaman video sebagai bukti, di pihak mahkamah pula belum ada kata putus berkenaan isu sama.

Ini kerana kita belum mempunyai takrifan jelas dalam ketetapan undang-undang kita, berkenaan kelayakan mahkamah untuk menerima bukti rakaman DVR sebagai salah satu bukti dokumentari mahkamah.

Situasi sedikit tergantung ini boleh menyulitkan keadaan, kerana keputusan untuk menerima rakaman sebagai bukti bergantung kepada budi bicara hakim, menurut pensyarah undang-undang Universiti Islam Antarabangsa, Professor Nik Ahmad Kamal Nik Mahmood.

Beliau berpendapat pihak mahkamah seharusnya menerima rakaman dalam konteks perbicaraan, kerana rakaman mampu memperjelaskan banyak perkara yang tidak kita ketahui berkenaan kes yang sedang dibicarakan.

Pandangan itu turut disokong pensyarah undang-undang dari Universiti Sains Islam Malaysia, Profesor Madya Dr Muzaffar Syah Mallow yang merasakan Malaysia patut mula menerima rekod rakaman sebagai bukti perbicaraan.

Beliau juga menyarankan agar kerajaan Malaysia mewajibkan pemasangan DVR di semua kenderaan serta mengemaskini Akta Pengangkutan Jalan 1987 atau Akta 333, agar lebih seiring dengan teknologi sedia ada.

Kami harapkan daripada penerangan di atas, anda sudah mendapat gambaran awal tentang situasi sebenar penggunaan DVR di Malaysia. Ya PDRM dan JPJ sudah membuka ruang menerima rakaman yang kita hantar sebagai bukti, namun pastikan rakaman kita itu lengkap informasinya.

Mahkamah pula mungkin memerlukan masa lebih panjang, untuk meneliti dan memperhalusi penerimaan bukti bercorak rakaman digital ini. Ini kerana di mahkamah, sebarang bukti yang ingin dibawa ke depan hakim perlulah bersifat sahih.

Dalam era digital, takut juga ada pihak mula mencipta video kemalangan yang telah diubahsuai. Namun ada satu perkara yang kami yakin anda semua perlu tahu!

Kini komuniti dalam media sosial yang saling berkongsi video-video rakaman insiden DVR kepada orang awam tumbuh macam cendawan lepas hujan. Sana-sini mudah untuk kita dapat menonton video tular terbaru insiden jalan raya di negara kita.

Tahukah anda - sebarang bentuk rakaman yang merakamkan kesalahan pihak lain atas jalan raya, melalui kamera sebenarnya tidak boleh disebarkan sewenang-wenangnya melainkan ada arahan berlandaskan undang-undang dibuat?

Ini bermakna sekiranya anda ada merakamkan insiden jalan raya dan dengan sengaja berkongsi video itu tak kiralah atas apa tujuan sekalipun baik mendidik atau mahu memalukan - anda sedang melakukan satu kesalahan!

Jika ada laporan polis dibuat ke atas mereka yang berkongsikannya, seseorang itu boleh dibicarakan di mahkamah. Seandainya sabit kesalahan, pesalah boleh dikenakan hukuman denda tidak melebihi RM50,000 atau penjara tidak melebihi lima tahun atau kedua-duanya sekali.

Tidak ramai tahu perbuatan ini salah kan? Ni kami nak beritahulah ni. Ini takrifan aktanya :

Anda pernah menjadi mangsa mereka yang menularkan video kesalahan anda di media sosial, sehingga memalukan anda?

Anda boleh buat laporan polis. Mereka yang melakukannya boleh didakwa di bawah Akta 333 Seksyen 53c negara kita. Seperti biasa, pastikan anda ada kata nama atau akaun pengguna yang berkongsikannya sebelum ke balai.


6 Peraturan Jalan Raya Malaysia Yang Ramai Tak Tahu

Setiap hari majoriti antara kita memandu di atas jalan raya, mengendalikan bermacam jenis kenderaan.

Secara amnya kita sudah pun faham dan tahu tentang undang-undang dan peraturan jalan raya. Bila kena berhenti, lampu merah bagaimana, di mana nak memandu - semua itu dah ada dalam kepala kita.

Walaupun demikian wujud beberapa peraturan dan undang-undang jalan raya yang jarang orang ceritakan, tidak kita ketahui serta jika dilanggar - boleh mengakibatkan tindakan saman atau lebih teruk, anda boleh dipenjarakan.

Kita biasa dengar tentang peraturan orang yang khayal dengan dadah tidak boleh dibenarkan memandu. Tahukah anda sekiranya seseorang itu disyaki ada masalah ketagihan dadah - lesennya boleh digantung, walaupun perkara itu belum dibuktikan?

Tempoh penggantungan itu pula boleh berlangsung sehinggalah orang itu dibebaskan atau dibuktikan statusnya. Jika disabitkan status atas sebab tangkapan atau serah diri sukarela, lesen yang ada pula akan digantung minima selama 2 tahun atau selama mana individu itu masih dipercayai seorang yang berdepan ketagihan.

Kadang-kadang, ada sesetengah di antara kita mempunyai sikap keras kepala masih mahu memandu walaupun keadaan badan agak tidak mengizinkan, mungkin akibat penyakit ataupun sistem deria seperti mata yang semakin sukar melihat.

Mana-mana individu yang menghidap penyakit atau mengalami ketidakupayaan bersifat sementara atau kekal, tetapi masih gigih nak memandu dikhuatiri boleh mengakibatkan bahaya kepada orang lain.

Sekiranya anda berada dalam situasi ini, bersabarlah dan minta orang lain memandu bagi pihak anda. Sekiranya dilanggar dan ditangkap, anda boleh dikenakan saman RM1,000, penjara tiga bulan atau kedua-duanya sekali.

Sudah banyak kali insiden langgar lari berlaku kan? Dalam situasi lain, ada juga individu yang dilanggar tetapi melarikan diri kerana bermacam faktor.

Menurut undang-undang negara kita, dalam semua insiden kemalangan yang berlaku adalah menjadi satu kewajipan untuk semua pihak terlibat - baik yang terlanggar atau dilanggar berhenti.

Tujuan berhenti itu pula adalah untuk membolehkan pihak-pihak yang terlibat dapat bertukar maklumat dan informasi, seperti nama, alamat, nombor pendaftaran kenderaan dan juga nombor untuk dihubungi.

Beringatlah. Sekiranya anda terlanggar pihak lain, berhenti. Jika orang lain terlanggar anda dan anda tidak ada lesen, berhentilah juga.

Semua orang tahu had umur minima yang perlu dicapai bagi memandu motorsikal adalah 16 tahun dan 18 tahun bagi kereta.

Ramai pasti tak tahu untuk seseorang dibenar mengendalikan kenderaan jentera berat seperti traktor, jentolak atau kenderaan perkhdimatan berat seperti bas dan lori - seseorang itu perlu mencapai usia 21 tahun.

Individu 18 tahun yang dilesenkan untuk memandu kereta, dibenarkan memandu jentera berat bagi tujuan pengalihan dalam kawasan tanaman sahaja.

Dalam filem khususnya filem Hollywood, adegan yang memaparkan situasi polis menahan kenderaan lain biasanya memerlukan pemandu itu menyediakan dua dokumen: lesen dan pendaftaran kenderaan.

Kita di Malaysia pun biasanya dua dokumen itu juga yang disemak, namun ada dokumen ketiga yang seeloknya perlu kita simpan juga dalam kenderaan kita iaitu salinan nota perlindungan insurans/takaful atau lebih popular digelarkan 'cover note.'

Ini kerana menurut Akta 333 Seksyen 58(1), pihak berkuasa baik polis atau pegawai JPJ sebenarnya turut mempunyai kuasa untuk meminta dokumen tersebut bagi tujuan pengesahan. Bagaimanapun, perbuatan ini jarang dipraktikkan di negara kita walaupun undang-undang membenarkannya.

Sekiranya seseorang pemandu gagal mengemukakan salinan seperti yang dikehendaki, dia akan diberikan 5 hari untuk menyerahkan cover note seperti yang diminta di balai polis terdekat.

Di sesetengah kawasan tertentu, masalah kenderaan yang tersadai seolah sengaja dibuang menjadi isu yang besar. Kita semua tahu pihak majlis perbandaran atau dewan bandaraya mempunyai kuasa untuk menyita dan mengalihkan kenderaan yang ditinggalkan.

Tetapi tahu tak, sekiranya kenderaan yang telah disita itu gagal ditemui tuan punyanya selepas satu bulan notis dikeluarkan - akan dilelong secara lelongan awam. Dana hasil lelongan kenderaan itu pula pertama sekali akan diguna bagi menampung kos penyitaan dan apa saja fi atau denda yang telah dikenakan.

Sekiranya ada lebihan daripada dana tadi, dana itu akan dipulangkan kepada tuan punyanya sekiranya dapat ditemui.

Jika dana itu tidak dituntut dalam tempoh 12 bulan selepas tarikh lelongan atau pelupusan itu selesai, dana itu akan menjadi milik kerajaan, baik kerajaan persekutuan, kerajaan tempatan atau ketua pengarah Lembaga Lebuhraya Malaysia, kalau kereta itu ditinggalkan di sepanjang laluan lebuhraya.


7 Cara Teknologi Meragut Privasi Manusia

Semua orang berhak mendapat hak privasi. Ia merupakan hak asasi manusia yang berada di bawah hak asasi manusia namun dengan teknologi, terdapat banyak kontroversi mengenai privasi kerana definisinya berbeza-beza secara global.

Teknologi mempunyai banyak faedahnya pada manusia tetapi banyak dalam banyak perkara, kita terpaksa berkompromi dengan privasi kita antaranya berkaitan dengan isu keselamatan kerana teknologi mengawal dan menyimpan begitu banyak data peribadi mengenai diri kita.

Kali ini, pihak Iluminasi ingin kongsikan beberapa cara teknologi sebenarnya telah meragut dan memusnahkan privasi diri kita.

Terima kasih kepada teknologi, anda kini boleh menggunakan mata, jari atau muka anda untuk pengecaman. Pengimbas biometrik sangat pantas, mudah dan hampir selamat. Selain daripada membuka kunci telefon anda, mendaftar masuk ke tempat kerja dan mendapat akses ke kawasan tertentu, baca cara kita boleh gunakan pengimbas biometrik.

Walau bagaimanapun, apakah yang berlaku kepada data yang disimpan? Walaupun benar bahawa terdapat dasar dan peraturan yang menetapkan menghalang syarikat daripada menggunakan maklumat dan data yang mereka peroleh daripada pelanggan mereka secara haram, kita tidak dapat menolak kemungkinan akan ada orang yang menyalahgunakan maklumat sulit sebegini.

Apabila kita memuat naik sesuatu gambar, video, audio atau fail sulit di internet, kita boleh membuangnya. Namun, apabila fail tersebut telah dimuat turun dan dikongsi dengan orang lain, kita tidak mampu lagi menghalangnya. Inilah yang dikatakan "Internet tidak pernah lupa" walaupun kita sendiri sudah lupa fail yang dimuat nai tersebut.

Sebelum kemajuan teknologi, selebriti, penjenayah, pemimpin dan orang yang berpengaruh tidak mempunyai internet untuk dibimbangkan. Kini segala dokumen peribadi, gambar, audio atau video mudah dibocorkan dalam talian tanpa dapat diedahkan siapa pelakutnya. Sebaik sahaja ia dimuat naik, tiada siapa yang mampu memadamkannya buat selama-lamanya dari internet.

Pernahkah anda melayari internet dan mula melihat e-mel atau iklan yang menggesa anda untuk membeli barangan yang serupa dengan kandungan yang anda cari di internet? Contohnya, jika anda sedang mencari model terkini jenama TV pilihan anda, anda serta-merta mula melihat iklan untuk tawaran TV terbaik. Bagaimana pengiklan mengetahui minat anda? Jawapan mudah: kuki (cookies)!

Apabila anda melawati sesebuah laman web, biasanya anda diminta untuk membenarkan atau menolak kuki. Persoalannya, apakah lagi maklumat yang dikumpulkan kuki? Malah, terdapat beberapa halaman yang anda tidak boleh layari sekiranya anda tidak membenarkan kuki - ianya terasa seperti menukar privasi anda maklumat di lama web tersebut.

GPS ialah akronim untuk Global Positioning System. Memandangkan ia boleh didapati secara global dan dikuasakan oleh satelit dunia, orang ramai bergantung padanya untuk mengembara ke mana-mana sahaja yang mereka mahu. Sesiapa sahaja yang mempunyai peranti pintar boleh menggunakannya.

Biasanya, pihak berkuasa menggunakan GPS untuk menjejaki pergerakan individu tertentu. Orang yang berniat jahat pula boleh mengambil kesempatan menggodam peranti pintar mangsa mereka untuk menjejaki mangsa. Ringkasnya, privasi anda boleh dicabul dengan mudah sekiranya anda tidak mengawal keselamatan peranti anda.

Perakam audio adalah salah satu penceroboh privasi terbesar dalam sejarah perkembangan teknologi. Perakam bunyi pada mulanya dicipta untuk membantu wartawan merakam berita. Walau bagaimanapun, orang yang berniat jahat mendapati mereka boleh menggunakan peranti ini untuk memeras ugut atau mengancam mangsa mereka.

Perkembangan teknologi yang pesat kini membolehkan beberapa aplikasi komunikasi seperti WhatsApp merakam dan menghantar nota suara. Walau bagaimanapun, ia boleh digunakan untuk tujuan yang salah sehingga menyebabkan rasa malu dan masalah yang tidak terperi kepada pemiliknya.

Setakat ini, lebih 4.2 bilion orang di seluruh dunia menggunakan platform media sosial yang berbeza dan kebiasaannya untuk pendaftaran akaun mereka perlu berkongsi beberapa informasi perubadi seperti alamat e-mel atau nombor telefon mudah alih.

Laman-laman sosial ini membenarkan pengguna memuat naik gambar mereka, menyiarkan video dan mengulas pada siaran orang lain. Walaupun ini mungkin kelihatan tidak berbahaya, kebanyakan pengguna biasanya tidak menyedari bahawa ia menjadi lebih mudah untuk dijejaki dengan memberikan butiran peribadi seperti kawasan tempat tinggal, ahli keluarga dan sebagainya.

Pembekal perkhidmatan internet atau ISP (singkatan bagi Internet Service Providers), menyediakan pelanggan dengan sambungan internet dengan kos. Pelanggan kemudiannya menggunakan internet yang disediakan untuk melayari, bekerja atau berhibur tetapi bukan tanpa pengawasan ISP.

ISP boleh memberitahu alamat IP anda dan melihat laman web yang anda lawati. Siapa kata mereka tidak boleh mengakses maklumat peribadi anda jika mereka mahu?


5 Makanan Tiruan Yang Popular Dalam Hidangan Masyarakat Kita

Terdapat banyak hidangan popular yang disajikan kepada setiap hari. Bagi pengguna yang peka, pasti mereka peduli tentang apa yang akan mereka makan.

Namun, bagi sebahagian besar antara kita masih ramai tidak menyedari ada sesetengah kategori makanan yang kita ambil, sebenarnya bukanlah sama dengan namanya.

Wujud beberapa jenis makanan popular yang kita sangkakan benar, tetapi realitinya hanyalah produk campuran tidak organik yang menyamar sebagai bahan asalnya.

Berikut adalah lima jenis makanan yang 'menipu' kita, tetapi kekal popular di kalangan ahli masyarakat kita.

Tahukah anda pokok wasabi sebenar atau lobak kuda wasabi merupakan antara tanaman yang cukup sukar dijaga tumbesarannya? Mempunyai nama saintifik wasabia japonica - tumbuhan ini memerlukan persekitaran yang sangat khusus untuk membesar.

Oleh sebab itulah harga wasabi sebenar sekitar RM1000-1500 untuk setiap satu kilogram! Jadi kenapa 'wasabi' mudah didapati di restoran-restoran sushi?

Apa yang anda makan itu sebenarnya bukanlah wasabi sebenar. Sebaliknya diperbuat daripada sejenis pokok lobak spesis lain, yang berbeza dari segi kualiti dan rasa.

'Wasabi' tiruan yang mudah didapati memerlukan tambahan perisa dan juga pewarna , untuk mendapatkan warna hijau yang dapat anda lihat. Satu lagi perbezaan, 'wasabi' palsu diperbuat daripada akar pokok lobak pedas sementara wasabi sebenar pula dibuat daripada batang pokok wasabi.

Keju merupakan antara produk yang paling sukar untuk dikenalpasti keasliannya, kerana 'keju-keju tiruan' sudah lama digelarkan sebagai keju - sehinggakan orang ramai sendiri tidak lagi ambil peduli apa keju, apa bukan keju.

Semua itu diburukkan trend sesetengah peniaga kita yang gemar 'mengkejukan' semua menu mereka - pisang goreng cheese, ayam goreng cheese, nasi goreng cheese...semuanya cheese belaka tanpa ada cheese sebenar pun.

Kepingan-kepingan 'keju' yang dijual di pasaraya? Itu bukan semestinya keju.

Dikenali dengan nama sebenar 'pasteurized process cheese spread' atau kepingan keju diproses berpasteur, kandungan keju kepingan sebenarnya hanya sekitar 50 ke 60% keju asli. Selebihnya? Ada pengeluar mengadunkan minyak kelapa sawit dan ada juga sekadar mengisi air, bergantung kepada kualiti.

Keju-keju parmesan yang ada dijual dalam pek? Sesetengahnya mengadungi habuk-habuk kayu yang diadunkan ke dalam ramuan untuk mengelakkannya beku. Kita ingat kita makan keju, tetapi realitinya kita termakan habuk kayu yang diproses.

Cukup digemari kanak-kanak serta dijual sebagai ramuan resipi yong tau foo, inti sushi, bihun atau mi kari dan bermacam lagi jamuan - filamen ketam memang popular.

Walaupun popular - rasanya bukan dapat diterima semua individu. Yang tidak menggemarinya, pasti merasakan lidah kita sedang memakan sesuatu yang aneh. Ini kerana lidah kita tidak mampu menipu, apa yang dinamakan sebagai filamen ketam bukanlah ketam sebaliknya hanyalah imitasi kepada daging ketam.

Dihasilkan oleh orang Jepun sebagai pilihan kepada penggemar ketam yang kurang berkemampuan, filamen ketam atau crab stick dihasilkan menggunakan bahan tepung berkanji yang diadunkan dengan daging ikan yang lumat, dinamakan di Jepun sebagai surimi.

Dua bahan utama ini diadunkan dengan air, putih telur, minyak sayuran, garam, MSG dan perasa (bergantung kepada jenis produk yang dikeluarkan). Warna merah yang menyelaputi lapisan luar filamen yang terhasil adalah pewarna tambahan - mungkin digunakan agar menampakkan filamen itu menyerupai warna seekor ketam.

Dalam sesetengah pasaran yang lebih ketat, wujud keperluan untuk membezakan nama produk ini dengan produk ketam sebenar. Disebabkan itulah di sesetengah negara, mereka menggelarkannya sebagai 'Krab sticks' dan bukan 'Crab sticks' agar pengguna tahu produk itu bukanlah ketam asli.

Minyak zaitun palsu merupakan sebuah industri besar, sehinggakan anggaran nisbah minyak zaitun asli berbanding yang palsu diletakkan pada kadar 30:70.

Palsunya pula boleh datang dalam pelbagai cara. Sama ada dengan menggunakan label yang tidak tepat dengan produk, menipu negara sumbernya atau paling malang, minyak zaitun yang dijual dibuat menggunakan sebatian minyak tumbuhan murah yang ditambah pewarna dan pewangi, menukarkan rupa dan bau minyak itu.

Lambakan produk-produk palsu ini berpunca daripada sindiket kongsi gelap dari Itali, dilabelkan sebagai 'agromafia' oleh media, memilih untuk memulakan urusan jual beli minyak zaitun yang lebih menguntungkan, berbanding menjual barangan terlarang seperti dadah.

Menggunakan bekalan minyak zaitun dari Afrika utara yang dicampurkan dengan minyak bunga matahari atau minyak kanola, botol-botol minyak ini kemudiannya akan dijual ke pasaran luar sebagai sebuah minyak zaitun keluaran dari Itali.

Cop 'Made in Italy' saja sudah cukup untuk membolehkan harga jualan lebih tinggi dikenakan, memaksimakan keuntungan sindiket yang terbabit.

Bagi peminat kopi kisar, ramai pasti menggemari rasa krim putar yang selalu diletakkan di atas cawan kopi kisar anda. Bagaimanapun, pernah anda terfikir - apa yang anda makan/minum itu sebenarnya?

Menyebut 'cream' pasti kita membayangkan produk tenusu. Namun dalam pasaran industri makanan - ada dua jenis krim putar yang dijual kepada pengguna.

Satu jenis adalah yang lebih layak dikatakan asli adalah krim putar yang dihasilkan menggunakan sebatian krim pekat, sementara satu lagi jenis ada variasi kepada produk di bawah jenama Cool Whip - yang diadun menggunakan krim cair, susu, gula dan minyak sayuran.

Perbezaan utama yang paling jelas adalah kadar kandungan krimnya - di mana krim putar pekat atau heavy whipping cream biasanya mengadungi 36% minima jumlah krim di dalamnya. Berikutan kandungan susu atau krim yang lebih tinggi, biasanya produk berasaskan krim putar pekat mengandungi jangka hayat yang lebih rendah, lebih cepat basi dan kurang tahan.

Dalam pasaran, krim putar berasaskan variasi Cool Whip biasanya dijual sebagai whipped topping, tidak digelarkan sebagai whipped cream kerana kandungannya yang jauh berbeza.

Bagi sesetengah kedai kopi ternama, mereka mempunyai peralatan khas yang memerlukan pembuat kopi menyediakan sendiri krim putar yang akan digunakan, tanpa perlu bergantung kepada krim putar jenis aerosol yang dijual. Itulah sebabnya sesetengah kafe mempunyai harga lebih tinggi berbanding pesaingnya.


Pengaruh Bulan Terhadap Tingkahlaku Haiwan

Peredaran bulan mengelilingi Bumi menyebabkan kita menerima cahaya yang dipantulkan oleh bulan pada kadar keterangan yang berbeza. Bagi kita manusia, kadar cahaya yang berbeza diterima ini mungkin tidak mempengaruhi gaya hidup kita pada waktu malam kerana kita boleh mendapat cahaya buatan sendiri melalui lampu.

Adakah pergerakan bulan dan kadar penerimaan cahaya ini mempengaruhi tingkahlaku haiwan seperti tempoh memburu, masa persenyawaan dan sebagainya?

Dengan kehadiran cahaya buatan, fasa bulan tidak mempunyai kesan yang ketara terhadap pergerakan dan tingkah laku mengawan haiwan, tetapi sebagai satu-satunya sumber cahaya di alam liar, cahaya bulan boleh mengubah cara haiwan bergerak dan memburu, membiak dan cara mereka berkomunikasi antara satu sama lain.

Mari kita mulakan dengan makhluk kecil dahulu seperti larva serangga antlion atau dalam Bahasa Melayu dikenali sebagai "undur-undur". Serangga antlion ialah sekumpulan serangga yang larvanya adalah pemangsa yang menggali lubang di dalam pasir untuk menangkap mangsanya.

Larva antlion telah dilihat menunjukkan irama aktiviti bulan bulanan. Lubang-lubang mereka dibina semula setiap hari, tetapi apabila bulan purnama menghampiri, lubang-lubang itu menjadi lebih besar dalam saiz dan kemudian mengecut di sekeliling bulan baharu.

Para saintis berpendapat bahawa keadaan terang bulan purnama memberikan larva-larva antlion ini kebarangkalian yang lebih tinggi untuk menangkap mangsa. Pada malam yang lebih cerah, bagi haiwan yang bergantung pada penglihatan mereka, boleh membantu mangsa dalam mengesan pemangsa yang menghampiri.

Kajian yang dijalankan di Argentina mendapati bahawa spesies yang bergantung kepada isyarat visual, seperti arnab tapeti dan rusa broket, lebih aktif pada waktu malam yang lebih cerah untuk mencari makanan dan untuk mengesan pemangsa yang berpotensi, manakala spesies seperti opossum dan armadillo (dengan penglihatan yang lemah) tidak menunjukkan sebarang perbezaan. dalam corak pergerakan mereka sepanjang fasa bulan yang berbeza.

Bagi haiwan badger, irama sirkadian mereka menentukan apabila mereka membiak. Irama sirkadian adalah seperti jam biologi dalaman yang selaras dengan pergerakan 24 jam matahari dan bulan.

Semasa bulan baru, badger menandakan wilayah mereka dan membuang air kecil yang membantu spesis jantan mencari pasangan yang berpotensi. Kegelapan bulan baru mungkin melindungi mereka daripada pemangsa dan memberikan masa yang sesuai untuk melakukan ritual mengawan mereka yang panjang-berlangsung 60 hingga 90 minit!

Spesies burung hantu tertentu seperti burung hantu Helang Eurasia menjadi lebih aktif semasa bulan penuh, baik dari segi aktiviti mengawan dan dalam memamerkan bulu mereka kepada pasangan yang berpotensi. Ini mungkin kerana bulu burung hantu lebih kelihatan apabila dipamerkan dalam cahaya bulan yang lebih terang.

Pembiakan besar-besaran Great Barrier Reef adalah peristiwa semula jadi yang paling menakjubkan yang disebabkan oleh bulan. Pemijahan sentiasa berlaku antara Oktober dan Disember, sejurus selepas bulan purnama, dan menggunakan kitaran bulan.

Terumbu karang ini terletak di Lautan Pasifik, di luar pantai timur laut Australia, dan terdiri daripada kira-kira 400 jenis karang. Kitaran bulan bertindak sebagai pencetus utama pembiakan karang di mana semua karang melepaskan telur dan sperma mereka pada masa yang sama untuk pembiakan.

Kitaran bulan memberi kita fasa masa berbeza, sekali gus membolehkan kita mengkaji spesies yang sukar difahami dan hanya aktif pada waktu malam.

Satu kajian baru dari Universiti Lund di Sweden menunjukkan bahawa kehadiran atau ketiadaan cahaya bulan mempunyai pengaruh yang besar apabila burung yang berhijrah terbang pada musim luruh.

Bersama-sama dengan rakan sekerja di Jabatan Biologi di Universiti Lund, Gabriel Norevik mempelajari spesis nightjar Eropah (Caprimulgus europaeus) dan bagaimana kitaran bulan dan cahaya bulan mempengaruhi masa berlepas apabila burung memulakan penghijrahan selama tiga bulan ke kawasan selatan Sahara.

Menggunakan alat pengumpul data (data logger) yang dipasang pada haiwan tersebut, para penyelidik mencatatkan aktiviti 39 nightjar Eropah dalam tempoh satu tahun. Keputusan menunjukkan bahawa burung-burung itu lebih daripada dua kali lebih aktif dalam memburu serangga pada waktu malam cahaya bulan berbanding ketika gelap.

Kajian itu juga menunjukkan bahawa burung memulakan penghijrahan musim luruh ke selatan kira-kira sepuluh hari selepas bulan purnama, dan setiap satu daripadanya memulakan penghijrahan dan terbang pada masa yang lebih kurang sama dengan yang lain.

Burung-burung itu berhijrah dalam tiga peringkat dari Sweden dan Eropah utara ke tapak musim sejuk di selatan Sahara. Setiap peringkat mengikut corak yang sama: apabila bulan memberikan banyak cahaya, ia lebih daripada dua kali ganda masa burung memburu serangga, dan peringkat seterusnya penghijrahan bermula sepuluh hari selepas bulan purnama.

Kajian tentang nightjar Eropah adalah yang pertama dari jenisnya untuk menerangkan bagaimana corak berskala besar seperti kitaran bulan boleh mencetuskan penghijrahan kumpulan besar haiwan pada masa yang sama. Para penyelidik tidak mengecualikan tanggapan bahawa haiwan selain daripada nightjar Eropah juga menyesuaikan diri dengan kitaran bulan apabila mereka berhijrah.


5 Pelakon Wanita Asia Paling Handal Bertarung

Apabila seseorang menceritakan berkenaan ikon filem aksi, nama yang menjadi sebutan adalah nama-nama pelakon lelaki.

Jarang nama pelakon wanita meniti dibibir walaupun hakikatnya, sudah ramai pelakon wanita yang menjadikan genre aksi sebagai bidang karya utama serta telah diangkat menjadi tonggak utama cerita - khususnya pelakon dari Asia.

Kurang dikenali kecuali bagi individu yang telah bergelar artis antarabangsa, berikut adalah lima pelakon aksi wanita Asia cukup ditakuti dalam filem kerana mampu membawakan aksi lasak; yang golongan jantan pun mungkin tak mahu melakonkannya.

Tony Jaa dan filem 'Ong Bak' bertanggungjawab memulakan kembali fenomena filem aksi Thailand, melakonkan adegan aksi realistik dan praktikal, yang membolehkan setiap pertarungan tampak benar impaknya.

Diarahkan oleh Prachya Pinkaew, sentuhan tangan beliau selepas itu terus menjadi bualan. Antara filem yang paling mengejutkan ramai adalah 'Chocolate' terbitan tahun 2008, yang memperkenalkan masyarakat antarabangsa dengan seorang gadis genit bernama Yanin 'Jeeja' Vismitananda.

Memainkan watak seorang gadis autistik yang mempunyai kebolehan luar biasa bertarung, filem itu walaupun dikritik akibat jalan ceritanya yang kurang kemas menyaksikan Yanin buat kali pertama mempersembahkan bakat bertarungnya kepada umum.

Seorang pemegang tali pinggang hitam seni pertahanan diri taekwondo serta terlatih dalam seni muay thai, aksi Yanin dalam filem itu memang memukau.

Kemampuan Yanin membawakan aksi-aksi lasak membolehkan dia terpanggil untuk menyertai projek bersama nama-nama besar lain seperti Michael Jai White, Scott Adkins dan sudah tentulah Tony Jaa sendiri.

Nama beliau mungkin kurang dikenali di Malaysia, tetapi bagi peminat filem aksi -pelakon wanita Vietnam ini kini merupakan antara nama besar di kalangan pelakon wanita tahan lasak.

Dikenali sebagai Veronica Ngo atau Ngô Thanh Vân, wanita kelahiran tahun 1979 ini memulakan karier sebagai model sambilan sebelum mencipta nama sebagai penyanyi dengan penerbitan 6 buah album.

Selepas mendapat peluang berlakon dalam drama tempatan, langkah Ngo semakin panjang selepas diberikan tawaran melakonkan filem. Dia mula terkenal sebagai pelakon genre aksi, sering bergandingan dengan bintang Vietnam, Johnny Tri Nguyen.

Profil yang semakin meningkat membolehkan Ngo membawakan watak Paige Tico dalam filem Star Wars : The Last Jedi yang membuka jalan lebih luas untuk beliau di Hollywood.

Ngo memegang watak kecil dalam filem 'Bright' bersama Will Smith sebelum filem lakonannya di tanahair dalam filem 'Furie' memahatkan namanya sebagai pelakon aksi yang tidak boleh lagi dinafikan kemampuannya.

Selepas itu Ngo menyertai projek bersama pengarah terkenal Spike Lee dan bergandingan dengan Charlize Theron dalam filem 'The Old Guard' yang mendapat sambutan cukup baik, kini sedang dalam proses produksi filem sambungannya.

Digelarkan sebagai 'Bruce Lee versi wanita' merupakan satu perbandingan yang menggembiran namun kurang disenangi Juju Chan. Ini kerana bagi beliau, beban itu bukanlah sesuatu yang mudah ditanggung.

Latar belakangnya tidak lari dari seni pertahanan diri. Juju adalah atlet sukan taekwondo yang pernah mewakili negara Hong Kong dalam pertandingan bertaraf antarabangsa serta berkemahiran tinggi dalam seni pertarungan muay thai.

Namanya sebagai pelakon aksi mula dikenali elepas terpilih membawakan salah satu watak dalam sambungan kepada filem legenda 'Crouching Tiger Hidden Dragon' iaitu 'Sword of Destiny', bersama Donnie Yen dan Michelle Yeoh.

Penampilan itu membawa beliau untuk terpanggil dalam beberapa projek bergenre aksi. Dia memainkan salah satu watak utama dalam siri TV Netflix 'Wu Assasins' bersama aktor aksi Indonesia, Iko Uwais serta terlibat dalam beberapa judul genre aksi berbeza.

Melihat wajahnya yang ayu dan lembut membuatkan kita tidak menyangka latar belakang Liu Yifei mirip dengan filem aksi.

Nama Yifei mula dikenali peminat antarabangsa selepas memainkan watak utama Hua Mulan dalam filem 'Mulan' terbitan Disney, namun karier beliau sebagai pelakon aksi sudah bermula lebih awal sebelum itu.

Yifei yang berhijrah mengikut keluarga, memilih untuk kembali ke negara asalnya China pada usia 15 tahun bagi menyambung pengajian dalam bidang lakonan. Dia mula mendapat tawaran melakonkan siri-siri drama TV berasaskan wuxia (seni pertahanan diri China) yang meletup di kalangan peminat siri TV.

Selepas membintang 6 siri TV wuxia, Yifei mula mendapat tawaran untuk menyertai dunia filem dalam filem 'The Fobidden Kingdom' yang membariskan Jackie Chan dan Jet Li sebagai dua watak utama. Filem ini bertanggungjawab memperkenalkan Yifei kepada masyarakat antarabangsa.

Seorang pengamal seni permainan pedang wushu sejak usia muda, Yifei memanfaatkan sepenuhnya kemahiran yang dimilikinya bagi memainkan watak-watak yang memerlukan kemahiran tinggi dalam setiap adegan yang ada.

Berbeza dengan nama-nama lain dalam senarai ini, Tan Sri Michelle Yeoh anak kelahiran Ipoh, Perak tidak pernah mempelajari seni mempertahankan diri. Dia adalah seorang penari ballet yang telah mula berlatih sejak berusia 4 tahun.

Selepas mencapai usia 15 tahun, beliau mengikut keluarga berhijrah ke United Kingdom di mana dia menyertai Akademi Tarian Di-Raja UK dalam seni tari ballet. Selepas mengalami kecederaan, dia menukar haluan mula menjadikan jurusan seni penghasilan drama sebagai fokus pendidikan.

Nama beliau mula dikenali selepas memenangi pertandingan ratu cantik yang dianjurkan di London sebagai wakil negara kita. Dari situlah dia mula dipancing produser dari Hong Kong, yang membawa Dato' Michelle menyertai beberapa projek filem bersama bintang Hong Kong, Jackie Chan.

Kerjasama beliau dengan aktor Jet Li dalam dua filem iaitu Tai Chi Master dan Wing Chun membuahkan hasil besar, melonjakkan Yeoh terpilih membintangi filem James Bond 'Tomorrow Never Dies' bersama Pierce Brosnan.

Walau bagaimanapun, tidak dapat kita nafikan lakonan beliau dalam filem klasik Crouching Tiger, Hidden Dragon mematerikan nama beliau sebagai legenda industri filem antarabangsa.

Kini sudah berusia 60 tahun, karier panjang Yeoh dalam genre aksi masih dapat kita lihat dalam filem terbaru beliau 'Everything Everywhere All At Once' di mana Yeoh masih mempamerkan aksi-aksi keras bertarung walaupun hanya memainkan watak seorang suri rumah.

Untuk seorang penari ballet, pencapaian Michelle Yeoh sebagai bintang genre aksi dunia tidak boleh disangkal lagi. Karier beliau sering dirujuk sebagai model yang harus diikuti, kepada mereka yang mahu mencipta nama sebagai anak seni bertaraf antarabangsa yang berjaya.


5 Filem Dengan Kutipan Tertinggi di Asia Tenggara

Kejayaan filem 'Mat Kilau' memecahkan rekod kutipan yang dipegang oleh filem 'Avengers : Endgame', mencatatkan sejarah manis buat industri perfileman negara.

Jumlah kutipan melebihi RM90 juta yang dicapai membuktikan penerimaan masyarakat kita terhadap filem tempatan masih tinggi. Selain itu sambutan itu juga membuktikan dalam pasaran tempatan, ada filem tempatan bukan saja mampu bersaing - bahkan mengatasi filem-filem luar yang lebih gah promosinya.

Hanya di Malaysia sebuah filem tempatan berjaya mengatasi pencapaian Avengers : Endgame, yang mendominasi pasaran lima negara. Tahukah anda apakah filem tempatan yang mencatatkan jumlah kutipan tertinggi di kalangan negara Asia Tenggara?

Berikut adalah lima filem yang memegang rekod itu di negara mereka.

Diberikan judul 'Pee Mak' atau 'Phi mak phra khanong' dalam istilah tempatan, filem ini merupakan sebuah filem komedi seram yang menceritakan semula kisah legenda popular Thailand berkenaan seorang wanita bernama Nang Nak, ibu yang meninggal dunia semasa melahirkan anaknya ketika suaminya diarahkan menyertai perang.

Selepas kepulangan suaminya yang tidak diberitahu kematian isterinya - dia mendapati keluarganya ada seperti biasa termasuklah isterinya, sehinggalah satu per satu petanda dapat dilihat suaminya.

Barulah dia menyedari isteri yang ada di depan mata, sebenarnya bukan manusia biasa.

Diterbitkan pada tahun 2013, tema filem ini nyata jauh berbeza berbanding filem seram popular 'Nang Nak' terbitan tahun 1999 yang pernah hangat di kalangan penonton Malaysia.

Dengan bajet hanya sekitar RM8.02 juta, 'Pee Mak' berjaya memecahkan rekod kutipan tertinggi Thailand yang sebelum itu dipegang filem epik tahun 2001 'The Legend of Suriyothai.' Pee Mak mengutip RM147 juta secara keseluruhannya, dibantu siri-siri tayangan di sekitar negara Asia Tenggara serta bergelar filem Thailand paling laku dalam pasaran Singapura.

Rekod filem paling laku di Singapura masih lagi dikuasai oleh filem-filem bertemakan adiwira keluaran Marvel, dengan ketiga-tiga filem 'Avengers' menduduki tangga 3 teratas; 'Avengers : Endgame' mencatatkan kutipan SGD19.59 juta keseluruhannya.

Bagi filem tempatan, sebuah filem komedi bertema ketenteraan berjudul 'Ah Boys to Men' memegang rekod kutipan tertinggi dengan jumlah SGD6.03 juta, dicatatkan dalam tayangan tahun 2012.

Dengan bajet sebanyak SGD3 juta, filem itu semasa tayangannya adalah filem paling mahal dalam sejarah industri filem republik tersebut.

Memaparkan kisah sekumpulan sahabat mengharungi suka duka menjalani latihan wajib tentera di bawah program khidmat negara, filem komedi ini dipecahkan kepada dua bahagian yang ditayangkan serentak.

Kejayaan filem ini membolehkan bahagian ketiganya diterbitkan pada tahun 2015, membariskan pelakon sama tetapi meletakkan mereka dalam situasi latihan tentera yang jauh lebih mencabar keupayaan mereka.

Setiap mahasiswa Indonesia yang memasuki program pendidikan tertiari wajib menjalani kursus KKN, singkatan kepada kuliah kerja nyata, di mana pelajar perlu menjalankan kerja khidmat masyarakat selama 1 ke 2 bulan, seiring dengan kursus pendidikan yang mereka ambil.

Jadi tema yang dibawakan oleh filem 'KKN di Desa Penari' memang cukup sinonim dengan masyarakat mereka.

Sebuah filem seram arahan Awi Suryadi ini membawakan kisah berkenaansekumpulan pelajar yang memilih untuk melakukan latihan KKN mereka di sebuah kampung terpencil bernama Desa Penari.

Selepas ahli kumpulan pelajar itu melanggar pantang larang masuk ke kawasan larangan yang ditetapkan penduduk kampung serta mencetuskan gangguan kepada masyarakat Desa Penari, kumpulan mahasiswa itu mula berhadapan pengalaman ngeri yang datang dari dunia fizikal dan dunia ghaib.

Kejayaan filem tahun 2022 itu mengutip RM115 juta (sekitar Rp15 bilion) menjadikan 'KKN di Desa Penari' sebagai filem tempatan dengan kutipan tertinggi dalam pasaran Indonesia.

Seperti biasa kutipan tertinggi di kalangan semua filem di pasaran pula tetap dipegang 'Avengers : Endgame', yang memperolehi kutipan sekitar RM156.78 juta dalam pasaran negara tersebut.

Sebuah filem cinta yang menceritakan suka-duka golongan migran Filipina yang berhijrah ke Hong Kong bagi memperbaiki taraf hidup, 'Hello, Love, Goodbye' mencetuskan fenomena besar di negara asalnya.

Filem ini memfokuskan jalan ceritanya kepada seorang wanita berpendapatan rendah bernama Joy, lakonan Kathryn Bernardo yang terbang ke Hong Kong bagi mencari pekerjaan sebagai pembantu rumah dan tukang cuci.

Kehadirannya di sana membawa kepada pertemuan beliau dengan seorang lagi migran Filipina bernama Ethan lakonan Alden Richards yang bertugas sebagai pelayan bar serta sedang menunggu status penduduk tetap pulau tersebut.

Berkenalan di negara asing mula menggugat hala tuju kedua-duanya, selepas Joy membuat keputusan untuk kembali ke Filipina. Keputusan ini cuba dihalang Ethan yang mahu Joy kekal bersama di sana...bersamanya.

Diterbitkan dalam tahun 2019, 'Hello, Love, Goodbye' berjaya memasuki pasaran antarabangsa dan lakonan yang cukup serasi di antara kedua watak utamanya menjadi tunjang kekuatan utama filem ini membolehkan 'Hello, Love, Goodbye' menguasai jumlah kutipan tiket filem tempatan Filipina.

Bagaimanapun filem Avengers : Endgame memperolehi kutipan RM136.2 juta, dua kali ganda kutipan 'Hello, Love, Goodbye' yang hanya mencapai RM70.31 juta.

Pasaran Vietnam membawakan kisah sama; didominasi carta kutipan tertingginya oleh filem adiwira 'Avengers : Endgame'.

Bagi filem tempatan, rekodnya dipegang filem bertemakan kekeluargaan 'Bo Gia' atau 'Dad, I'm Sorry' (judul antarabangsanya) - yang benar-benar sensasi sambutannya oleh masyarakat tempatan.

'Bo Gia' menjadi filem Vietnam paling pantas mencapai kutipan VND100 bilion (RM19.15 juta) yang dicapai hanya dalam masa 4 hari. Filem ini juga mencatat rekod kutipan sehari tertinggi di Vietnam memperoleh RM7.57 juta pada hari ke-4 tayangannya.

Memaparkan kisah sebuah keluarga berpendapatan rendah di Saigon, watak utama cerita itu adalah Ba Sang - ayah dan ketua keluarga yang sanggup melakukan apa saja demi memenuhi keperluan keluarganya walaupun berkhidmat hanya sebagai pemandu teksi.

Selepas dipersalahkan sebagai punca utama kesusahan yang menimpa keluarga mereka, Ba Sang yang sebelum itu sedaya upaya cuba mempertahankan keluarganya akhirnya terpaksa tunduk dengan tekanan kewangan dan sosial.

Filem ini bukan saja meletup di Vietnam, bahkan menjadi antara filem Vietnam paling berjaya di Amerika Syarikat dibantu oleh komuniti Vietnam yang duduk di sana, sehingga mendapat kutipan USD1.08 juta (RM4.81 juta) di pasaran Amerika Syarikat.


5 Benda Yang Kita Suka Beli Tapi Kita Tak Guna

Membeli-belah memang seronok. Kepuasan yang diperolehi setiap kali berbelanja, mampu membuatkan sesiapa saja rasa gembira dalam diri.

Namun ada ketikanya barangan atau produk yang kita beli, akhirnya menjadi satu pembelian yang jarang atau langsung tidak kita gunakan. Wujud beberapa jenis pembelian yang layak dikategorikan dalam kumpulan ini.

Berikut adalah lima benda yang kita beli tetapi biasanya berakhir tanpa penggunaan sebaliknya hanya mengakibatkan kita perlu mengeluarkan perbelanjaan tambahan.

Dalam zaman di mana produk elektronik menjadi satu kemestian semua orang, kebanyakan pengeluar dan peniaga mula menjual kepada kita skim waranti tambahan - sebagai jaminan agar 'minda kita tenang dengan perlindungan ke atas pembelian kita.'

Bagaimanapun kajian ke atas model sebegini telah dijalankan, menunjukkan bayaran tambahan yang dikenakan bagi membeli waranti tambahan sebenarnya lebih mirip dengan 'membayar sesuatu tanpa mendapatkan apa-apa,' khususnya berkenaan barangan elektrik atau elektronik.

Kajian juga telah menunjukkan kos yang diperlukan bagi membaiki produk sekiranya ada berlaku kerosakan selepas waranti asal tamat, secara puratanya lebih rendah. Sebagai pengguna, peraturan pertama yang perlu kita ikuti adalah dapatkan produk daripada pengeluar yang diyakini - walaupun harganya lebih tinggi berbanding jenama lebih murah.

Produk yang baik mampu bertahan lama sekiranya penyelenggarannya dilakukan dengan betul dan tahan digunakan bertahun lamanya - walaupun warantinya telah tamat.

Kami tidak tahu di negara lain bagaimana, tetapi di Malaysia akan ada musim di mana kaum wanita dan kaum ibu akan mula secara beramai-ramai mempromosikan alat masak yang mempunyai gimik tertentu - biasanya dikeluarkan oleh pengeluar produk bukan yang biasa kita dengar.

Produk-produk ini dikatakan mampu mempercepatkan proses masakan, memudahkan wanita menyediakan hidangan dan bermacam lagi faedahnya diutarakan sampai tularlah ke seluruh Malaysia. Ramai pun berebut nak memiliki alat tersebut.

Tetapi kami yakin majoriti pembeli yang membelinya pun hanya akan menggunakannya secara kerap seminggu dua selepas beli, sebelum mula dilupakan dan akhirnya kembali masuk ke dalam kotak. Silap-silap ada juga yang dibiarkan terdedah, terus dihinggapi habuk dan karat pun merebak.

Satu benda aneh - produk-produk sebegini kita sendiri tak tahu siapa pengeluarnya. Kadang-kadang pelekat SIRIM pun tak ada bagi barang elektrik. Bila ada masalah tentang produk itu, tak banyak bantuan boleh diperolehi kerana ejen jualannya pun dengar cerita dah bersara.

Pesta-pesta buku setiap tahun kerap dianjurkan di negara kita dan sambutannya syukurlah sangat baik, membuktikan rakyat Malaysia suka membaca. Namun realitinya pasti tak seindah yang kita sangka, kan?

Kewujudan pesta jualan buku dengan bermacam taktik jualan walaupun membantu jualan buku, tidak membantu mempopularkan budaya membaca kerana kita adalah negara yang gemar membeli buku - tetapi tidak gemar membaca buku.

Pesta-pesta buku yang ada pula hanya mempopularkan pembelian buku, tetapi kurang memberi penekanan kepada kualiti membaca masyarakat kita.

Begitulah juga dengan sebuah pesta buku lambak di mana jualan buku dibuat mengikut kotak, orang ramai akan berusaha memenuhkan kotak mereka dengan buku sehinggakan judul yang dipilih bukanlah sesuatu yang mereka benar-benar minati.

Akhirnya buku-buku ini akan terbiar bersusun cantik di almari, sementara menantikan pesta buku tahun berikutnya hadir lagi untuk meneruskan tradisi gembira membeli.

Bila timbul rasa keinginan nak bersenam, ramai orang akan mula memasang impian nak membina kawasan senaman sendiri di rumah.

Satu ruangan kediaman mula dirancang untuk dijadikan tempat di mana alat-alat senaman akan diletakkan. Barangan senaman seperti basikal setempat, alat memanjat gunung, alat sawat injakan (treadmill), pemberat, tikar yoga dan sebagainya mula menghiasi ruangan ini.

Seminggu dua majoriti kita rasa bersemangat untuk menggunakannya. Ye lah, tengah 'ciwi' bak kata orang utara.

Lama-kelamaan disebabkan kekangan kerja serta hidup, senaman rutin yang dirancangkan mula tidak lagi jadi amalan dan peralatan senaman yang ada lebih kerap jadi sidaian baju yang tidak kering dijemur. Ada juga yang menggunakannya sebagai penyangkut sejadah.

Dibiarkan lama, akhirnya peralatan itu semuanya berhabuk sehinggalah pada satu hari kita pun mengambil inisiatif membersihkan dan membungkusnya dengan plastik agar tidak dicemari lagi. Duduklah semua peralatan itu di situ sebelum setahun kemudian kita mula rasa rimas dengan ruang yang dimakannya.

Tak lama selepas itu, beberapa iklan jualan barangan senaman terpakai dimuat naik oleh kita dengan harga sangat berpatutan - dengan syarat bakal pembeli perlu hadir sendiri bagi mengambilnya.

Membeli permainan untuk anak-anak? Tak jadi masalah. Yang selalu menjadi masalah apabila golongan ayah pun nak ikut sama memiliki permainan mereka sendiri.

Apa yang sangat membingungkan kaum wanita khususnya, permainan-permainan ini pula akan dibeli bukanlah untuk dimainkan - sebaliknya hanya akan dijadikan pameran dalam rumah atau lebih malang, disimpan dalam berkeadaan bertutup, berkunci dan berbalut kerana hendak dijadikan koleksi berstatus 'mint.'

Tidak dapat penulis nafikan memasang kit permainan seperti Gundam mengasyikkan. Prosesnya itu memang layan dan bila siap - rasa puas hati dengan hasil tangan kita. Namun apa pula selepas itu?

Nak main biar robot-robot itu bergaduh satu sama lain? Tak sesuai. Nak bagi anak main? Maaflah. Jadi apa lagi boleh dibuat dengan robot-robot itu selepas siap? Dibuat pameran sajalah...

Ada individu yang rasa puas dapat mempamerkan koleksi permainan mereka di rumah. Tetapi tidakkah perbuatan itu agak menyimpang berbanding tujuan asal permainan itu dicipta?

Datang saudara mara dengan anak-anak kecil, habis dibuka satu per satu koleksi kita yang ada - ramai yang mengadu kejadian sebegitu di media sosial sekiranya benar terjadi, mengeluh dengan sikap ibu bapa yang tak pantau pergerakan anak-anak mereka.

Lagipun, pernah tak anda tanya apa perasaan sebenar isteri anda, tentang hobi anda nak mempamerkan koleksi permainan milik anda di ruang tamu rumah? Adakah dia menyokong atau dia secara terpaksa mengiyakan saja minat kita, yang anak-anak dilarang sama sekali membuka, menyentuh dan mengubah kedudukan permainan kita?